**ZAPISNIK**

sa **6. sjednice** Gradskog vijeća Grada Makarske,

održane **30. siječnja 2018.** godine

u gradskoj vijećnici

***(tonski zapisnik sjednice je dostupan na www.makarska.hr)***

Početak u 10 sati.

Tajnica Gradskog vijeća Grada Makarske Lara Rakušić Ivanković obavila je prozivku vijećnika i konstatirala da je na sjednici nazočno 16 od 17 vijećnika kao i da je održavanje sjednice pravovaljano.

 **Sjednici nazočni vijećnici:**

1. Marko Raos
2. Marija Lelas
3. Marko Ožić-Bebek
4. Miro Mucić
5. Ivan Kotarac
6. Daniela Primorac
7. Neven Vranješ
8. Tonći Bilić
9. Gordana Muhtić
10. Josip Paunović
11. Jagoda Martić
12. Sretan Glavičić
13. Milan Grbavac
14. Hloverka Novak Srzić
15. Ivan Perić
16. Siniša Srzić

**Odsutni vijećnici:**

 1. Ivan Šimić

 **Ostali nazočni:**

 1. Jure Brkan, gradonačelnik

 2. Dražen Nemčić, zamjenik gradonačelnika

 3. Joze Vranješ, zamjenik gradonačelnika

 4. Lara Rakušić Ivanković, tajnica Gradskog vijeća Grada Makarske

 5. Dunja Buljan, pročelnica Upravnog odjela za financije i proračun

 6. Matko Lovreta, pročelnik Upravnog odjela za komunalne djelatnosti

 7. Antonio Zec, v.d. upravitelja Pogona za obavljanje komunalnih djelatnosti

 8. Dražen Kuzmanić, v.d. pročelnika Upravnog odjela za društvene djelatnosti

 9. Tonći Vuković, voditelj Odsjeka za provedbu dokumenata prostornog uređenja i

 građenja

 10. Tonći Batinić, viši stručni suradnik u Uredu gradonačelnika

 11. Ivana Pleić, viša stručna suradnica u Uredu gradonačelnika

 12. Darko Svaguša, županijski vijećnik Splitsko-dalmatinske županije

 13. Igor Batošić, županijski vijećnik Splitsko-dalmatinske županije

 14. Sonja Duka, savjetnica za održavanje komunalne infrastrukture i pripremu građenja

 15. Čedo Crljen, direktor Makarskog komunalca d.o.o.

 16. Koviljka Aškić, direktorica tvrtke Eko Adria

**Predstavnici medija:** RMR, *Makarsko primorje* – Janja Glučina, *Makarska kronika* – Dijana Turić, Željko Kovačić, TV *Jadran* – Studio Pašalić, Radio Split- Vedran Ribarević.

Himna „Lijepa naša domovino“

 Predsjednik Gradskog vijeća Marko Ožić-Bebek je na temelju čl. 85. Poslovnika o radu Gradskog vijeća Grada Makarske konstatirao da je sjednici nazočna većina vijećnika.

Na temelju članka 70. Poslovnika o radu Gradskog vijeća Grada Makarske predsjednik Gradskog vijeća Grada Makarske je otvorio sat predviđen za vijećnička pitanja.

**Vijećnik Sretan Glavičić** postavlja pitanja:

1. Odnosi se na Platno, odnosno na područje Osejave. Svjedoci smo burnih reakcija građana po pitanju izmještanja polazne točke žičare sa Zagona na Platno. Na prošloj sjednici Gradskog vijeća naš Klub, bez obzira na mnoga otvorena pitanja i nerazumijevanja oko te inicijative je podržao Odluku, ali samo naglašavam odluku o preispitivanju mogućnosti izmještanja polazne stanice žičare sa već definiranom na Zagonu. Smatrali smo onda i sada da prije početka projekta izgradnje žičare kao kapitalne investicije koja će obilježiti razvoj našeg grada treba ispitati sve mogućnosti i odabrati najbolje rješenje sa ciljem zaštite javnoga interesa. Predlaganjem te Odluke niste nas informirali da je 22. 4. 2010. godine ovo Gradsko vijeće donijelo zaključak o pokretanju postupka proglašenja područja poluotoka Osejave park- šumom i područja plaže Nugal spomenikom prirode te je ista odluka 5. 5. 2010. godine poslana Splitsko-dalmatinskoj županiji, odnosno Županijskoj skupštini na usvajanje sukladno Zakonu o zaštiti prirode. Nažalost i danas nemamo informaciju što je s ovim zaključkom Gradskog vijeća i inicijativom. Da li vi možda nešto znate? Međutim, moje je pitanje sljedeće zbog čega ste nam „servirali“ vašu inicijativu za polaznu stanicu žičare sa Osejave ako ste znali da istom kršite zakon, a i ovu odluku od 22. 4. 2010. godine jer se na prostoru Platna ne smije graditi ni planirati nikakve građevine, osim sportskih terena koji su predviđeni Prostornim planom.
2. Drugo pitanje također je za gradonačelnika i vezano je za predio Glavice ovdje u centru grada. Da li se vi gradonačelniče slažete s menom, a vjerujem da jeste, da treba poštovati zakon Republike Hrvatske te omogućiti bilo kakvu stambenu izgradnju na predjelu Glavice gdje je Spomenik revolucije. Svi znamo zašto i pod kojim uvjetima je napravljen, gdje se također nalazi Zvjezdarnica sa dječjim tematskim hortikulturalnim parkom. Cijeli predio Glavice je 16. 2. 2017. godine u cijelom svom obuhvatu upisan u registar kulturnih dobara Republike Hrvatske Rješenjem Uprave za zaštitu kulturne baštine Ministarstva kulture Republike Hrvatske. Evo ja imam tu to Rješenje. Građane zanima hoćete li vi kao prvi čovjek izvršne vlasti dozvoliti otuđivanje parkovne površine, okružiti dječje igralište zgradama i trajno nagrditi prostor kulturnog dobra? Odnosno, što poduzimate da se dio parkovne površine i prilaz spomeniku koji nije javna cesta, a koji pripada ovom kulturnom dobru ponovno vrati u zelenu zonu i time trajno zaštiti to kulturno područje prema odluci Ministarstva kulture Republike Hrvatske?
3. Odnosi se na prethodne dvije sjednice gdje sam vam na sjednici prije dvije sjednice postavio pitanje oko vašega imenovanja članova upravnih vijeća i nadzornih odbora, gdje sam vas zamolio da mi dostavite podatke o imenima i klasifikacijama i stručnoj spremi i godinama staža s obzirom na odluku koju je ovo Gradsko vijeće donijelo o mogućnosti izbora i delegiranja članova u ta vijeća. Na prošloj sjednici sam dobio pisani materijal samo o imenima ljudi koji su imenovani na određene funkcije, međutim nisam dobio ono što sam tražio, a to je formalna kvalifikacija, stručne spreme i godine radnog staža koje su uvjetovane sa odlukom o imenovanju tih članova koja je donesena na ovome Vijeću. To je jedna stvar, a druga je stvar na prošloj sjednici također kad je bilo govora o Turističkoj zajednici i načinu financiranja određenih programa gdje sam vas zatražio određene podatke o planiranim sredstvima koja su planirana u 2018. godini, a izuzetno je bilo to za vidjeti da su planirana sredstva u lipe što je neobično. Niste mi znali dati odgovor pa ste rekli da ćete mi to na sljedećoj sjednici u pismenom obliku dostaviti, niste, pa bih vas molio da mi to do sljedeće sjednice napravite. I još jedna informacija. Da li znate da je Županijska skupština Turističke zajednice nije prihvatila Financijski plan i Plan rada Turističke zajednice Makarska?

**Gradonačelnik Grada Makarske Jure Brkan** odgovorio je na postavljena pitanja:

1. Kažete zašto smo vas lagali vezano za Platno? A sad bi ja pitao u čemu smo vas lagali? Jesmo mi ovdje na zadnjoj sjednici, u biti ne znam na kojoj je bilo zadnjoj ili predzadnjoj, prošloj, došli do izmjena i dopuna, da pokrećemo izmjene i dopune UPU Platno iz razloga da pokušavamo u taj UPU integrirati i početnu stanicu žičare. Ispitivanje mogućnosti, da li je moguće preraspodjela, nama je pod broj jedan UPU Platno donesen upravo zbog izgradnje sportskog centra i nama je prioritet na Platnu imati sportski centar jer držimo da je on nužan za proširenje turističke sezone, u biti za širenje selektivnih oblika turizma, novih sadržaja i novih sportskih kapaciteta. Izmjenama UPU-a Platno pokušavamo u taj prostor integrirati početnu stanicu žičare ali ne nauštrb sportskih i rekreacijskih sadržaja koji su oni u njemu već nacrtani. Sve smo to objasnili i zbog toga smo i pokrenuli tu proceduru. Ne radimo napamet, ne radimo autoritativnim odlukama da ja kažem to će tako biti. Idemo šta struka kaže da li je to moguće. U jednoj zoni znači objedinili bi i sportski centar i početnu stanicu žičare, iskorištavajući jedan prostor prvenstveno onih 10 000 predviđenih za parking na tome području, kojih je vrlo teško naći na bilo kojem drugom mjestu u gradu Makarskoj. Što se tiče Odluke iz 2010. godine i proglašenja Osejave park- šumom vi ste glasali za tu odluku, vijećnici SDP-a isto, ja se sjećam toga bio sam i ja vijećnik. Pa je onda SDP imao mandat svoj 2013. do 2017. i vi sad mene pitate šta je s tom Odlukom. Ja mislim da na krivu adresu postavljate pitanje. Ako je odluka upućena Županiji, prema njoj se postupa, i u nju se ne zadire. Koliko ja znam UPU Platno u niti jednoj odluci nije, u jednome momentu, nije suprotan toj odluci da Osejava postane park- šuma. Mi smo ja mislim razgraničili šta je Osejava, šta je Platno, ako nismo razgraničili, možemo dodatno. Nema nikakve bojazni, kažete digla se velika bura, ja isto vidim da se digla velika bura, ja mislim da ja i moji zamjenici smo to dobro obrazložili zbog čega idemo u izmjenu i dopunu UPU Platna, da se preispita da li se može na istom terenu biti i početna stanica žičare i sportski centar kao što je predviđeno. Tvrdim da je gradu Makarskoj potrebno i sportski centar i žičara i to je neki program koji smo mi došli u ovu Gradsku upravu da služimo našem gradu. Držimo da je to potrebno za razvoj grada Makarske i od toga nećemo odustati, ni od sportskog centra niti od žičare. E sada koristimo momente što nam ide da što više spasimo prostor, a da dobijemo što više iz toga. Ja ne vidim šta smo lagali. Osejavu kao park- šumu nitko neće dirati, niti je namjerava dirati. Odluka postoji, sami ste rekli 2010. je izglasana i ni u jednom momentu mi ne želimo to ni stornirati, ni zadirat, ni bilo što drugo. Bura se stvara oko svega. Bura se stvarala i kod lukobrana, bura se stvarala oko sto drugih stvari pa na kraju smo vidili da nema od toga ništa. Imamo lukobran bogu hvala i drago mi je što je i vaša vlast, a i vlast prije, uprava prije vas inzistirala na tome lukobranu jer držimo da je on stvarno bio potreban za grad Makarsku. Tako je i ovdje ista stvar, bure će bit oko svega, ali ono što kaže poslovica tko se vrabaca boji, žito ne sije, a ja držim da je gradu Makarskoj potreban i sportski centar i žičara. I bez ikakvih zlih namjera, skrivenih, sve krećemo po redu i procedurama koje su zakonski propisane.
2. Što se tiče druge točke dnevnog reda Glavica, tj. Spomenik revolucije malo sam iznenađen. Sami ste rekli upisano je u registar kulturnih dobara, ako je kulturno dobro onda je i gradsko dobro, a nas kao voditelje ove gradske uprave je dužnost štiti građansko i kulturno dobro. I sve što zakonski nam je na raspolaganju da čuvamo kulturno dobro mi smo obvezni to radit. Zbog toga ćemo i radit. Ja ne znam, evo iznenadio sam se u čemu je stvar. Ako netko traži tu gradit zgrade, ako mu zakonom nije omogućeno normalno da neće, a naše je da poštujemo zakon i tu stvarno nije da mi volja ili ne volja, to je naša obveza da poštujemo zakon i odluku.
3. Što se tiče stručnih sprema nadzornih odbora, evo ovako vraćeno vam je prošli put u pisanoj formi, molio bih predstojnicu samo da mi pomogne kako je točno glasio odgovor.

**Predstojnica Ureda gradonačelnika Lara Rakušić Ivanković** odgovara na pitanje:

1. Samo ću kratko vezano za pitanje. Dostavljeni su samo članovi, nisu bile i stručne spreme, ali usput ćemo se nadovezat gradonačelniče da smo dobili od Ministarstva uprave da se moraju revidirat svi članovi nadzornih odbora, ne samo na našu odluku, nego na mjere koje je donijelo Ministarstvo uprave status vijećnika u predstavničkim tijelima tako da radimo sada i mi jednu reviziju pa ćete svakako dobit i ovaj odgovor.

**Gradonačelnik Grada Makarske Jure Brkan** nastavlja odgovarati na postavljena pitanja:

1. To je vi ste zatražili odgovor, ja sam proslijedio službama da daju i postupit ćemo u skladu sa zakonom i odlukama Grada Makarske. A što se tiče Turističke zajednice, nisam znao da Županijska skupština nije usvojila Financijski plan, nemam šta krit, nisam to znao, to moram provjeriti. Na vaše postavljeno pitanje mi jesmo uputili pisani odgovor. Ne mogu vam ja paušalno, ja jesam predsjednik Turističke zajednice po sili zakona, ali nisam direktno involviran u ovo. Zadnji put sam vam rekao da nemam, nisam imao odgovor, nemam ga ni dan danas. Mi jesmo proslijedili pisani odgovor, držali smo da će bit bolje da u pisanoj formi odgovori Ured Turističke zajednice i da takav odgovor damo vama da ne bi bilo gluvih telefona. Do danas nismo dobili pisani odgovor. Ako nije prošlo na Županijskoj skupštini, to ima svoje druge momente. Trebamo točno vidjet dalje šta ćemo, u biti Ured Turističke zajednice mora vidit šta će dalje, mora mijenjat. Da li je to uvjetovano ja stvarno ne znam, meni je ovo prva informacija sad od vas što čujem. Ja ću to provjerit i svakako u pisanoj formi sve s točno izraženim podacima ćete dobit. To smo mi pitali i čekamo odgovor, proslijedili smo vijećničko pitanje, i čekamo odgovor, Uredu Turističke zajednice da dobijemo odgovor jer stvarno ne mogu vam paušalno, puno se stvari radi i iznos je delikatan i sami spominjete da je u lipama i zato želim napismeno da imamo odgovor i vi ćete ga dobit kao i svi drugi vijećnici.

**Vijećnik Sretan Glavičić** komentar odgovora na postavljena pitanja:

1. Na ovaj odgovor o tim informacijama, O.K., ja čekam da mi to dostavite.
2. Kad govorimo o Glavici o Rješenju Ministarstva, mislim da vi kao prvi čovjek grada i Grad moraju poduzeti sve da se to napravi u skladu sa tim Rješenjem. Ja sam dobio u posjed i kaznenu prijavu protiv određenih ljudi koji su sudjelovali u to vrijeme da se taj dio izmjesti odnosno prebaci u žuto. Makarsko je žutilo najlipša stvar i najljepša boja. Postoji kaznena prijava mogu vam je ja i kasnije uručit. Pa mislim da ne bi i mi svi došli u situaciju da nas netko kazneno goni da treba povest posebnu pažnju i pokušat vidit o čemu se tu radi na koji način vratit to građanima ovoga grada kao područje od javnoga interesa.
3. Što se tiče Platna i Osejave, mislim da je kroz obrazloženje nas vijećnike koji nismo ovdje sjedili 10-ak i više godina da treba izvijestiti o kronologiji svega onoga što je vezano za određenu temu da bi u pravome smislu mogli donositi odluke i da bi mogli izvijestiti građane koji su zainteresirani za takve teme koje su od javnoga interesa.

**Direktorica Turističke zajednice grada Makarske Hloverka Novak Srzić** odgovara na postavljeno pitanje:

1. Moram reći kad je prozvana Turistička zajednica, ja sam upravo dobila informaciju da je ovo dezinformacija.

**Predsjednik Gradskog vijeća Grada Makarske Marko Ožić-Bebek** odgovara:

1. Kad se postavlja pitanje i kad se odgovara, molim vas budite precizni što znači Županijska skupština i Županijska skupština Turističke zajednice. Ovdje imamo županijskog vijećnika koji bi nam mogao odmah odgovorit ako je to bilo na Županijskoj skupštini Županije splitsko-dalmatinske. Ja sam bio dugo u Županijskoj skupštini Turističke zajednice i nikad nismo usvajali i davali suglasnost na financijski plan nijedne Turističke zajednice. Ne znam, nije mi jasno, ali bit će provjereno. Još bih samo dodao kako je interesantno kako isti ljudi u isto vrijeme na isti način reagiraju na izgradnju hotela na Biloševcu, lukobrana, evo sad i Platna. Znači možete preslikat, slobodno preklopite pa ćete vidjet da su isti ljudi na isti način i istim metodama pokušavaju zaustavit određeni projekt i onda nakon 10 godina se hvatamo za glavu zašto nešto nije provedeno i zašto smo zakasnili i zašto kaskamo za ostalim dijelom Hrvatske.

**Vijećnik Siniša Srzić** postavlja pitanja:

Ja bih imao za vas 3 pitanja. Uz na pitanja i neke konstatacije pa ću vas molit pitanja koja mi ne budete mogli odgovorit da ih dobijem pismeno, a ja ću se obratit i reći o čemu se radi.

1. Molio bih vas ovoga puta i vas i predsjednika Gradskog vijeća komentar i mišljenje po pitanju izjave ministra zdravlja dr. Kujundžića po pitanju Zagvozda kao centra za liječenje, odnosno udaljenosti Makarske od Splita i vožnje od 30 minuta jer znamo da kvaliteta i dostupnost zdravstvene zaštite u gradu Makarskoj, Makarskom primorju dostiže najnižu razinu. Stoga bi vas molio komentar i mišljenje po navedenom pitanju.
2. Moje drugo pitanje je isto tako indirektno vezano za grad, ali je vezano za vašu funkciju gradonačelniče i predsjednika Gradskog vijeća kao i sve nas vijećnike, a radi se naime o sljedećemu velik broj atraktivnih prostora u vlasništvu Republike Hrvatske nalazi se na teritoriju Grada Makarske. Moram priznat i kad sam sam bio gradonačelnik išli smo s tom temom, ali smo je morali pokretat, ali uzet ću kao prostor Fine na drugome katu apsolutno je prazan, zatim u Sv. Nikoli, itd., a znamo da u zgradi Grada Makarske nedostaje jako mnogo mjesta za kvalitetan rad sa strankama i prostorom. Stoga bi vas zamolio i molio bih isto vaš komentar da li je moguće da se aktivno uključite da se Porezna uprava ili neka druga institucija prebaci u prostore koji zjape prazni, propadaju, a nedostatak je prostora na cijelom Makarskom primorju ne samo za državne, gradske institucije, županijske nego i za određeni broj velikih udruga koje djeluju na području grada Makarske.
3. Moje treće pitanje je vezano za javno-prometne površine odnosno za koncesije, a radi se naime o sljedećemu, dana 26. 1. 2008. godine primio sam rješenje kao obveznik na ime Siniše Srzića za korištenje javno-prometne površine na području grada Makarske u iznosu od 300,00 kuna. Radi se o prikupljanju potpisa za vrijeme lokalnih izbora. Ja se apsolutno slažem. Ja ću taj iznos i platiti jer to je moja obveza, samo ne znam, i slažem se vjerojatno postoji odluka i sve, ali mislim da na taj način sa tim iznosima zapravo sprječavamo skupljanje potpisa za razne institucije i manifestacije koje bi bile vrlo značajne za rad građana grada Makarske, ali jutros kad sam dolazio na ovu sjednicu iskoristio sam priliku jer o tome sam već govorio da na gradskoj plaži u Makarskoj snimim, poslat ću vam snimke, snimim 3-4 štekata, odnosno skladišta na gradskoj plaži. Mogu i imenovat kafiće, znači skladište, stolice su na plaži, znači ne uz šetnicu, na plaži izbrojio sam 12 stolica sa 4 stolice. Gospodine gradonačelniče kao predsjednik Skupštine komunalnog poduzeća, već kako se, ja se ispričavam možda ću i pogriješit naziv, grada Makarske, ako mogu dobit zadnja 3 mjeseca koliko su navedeni kafići na plaži za korištenje koncesije, znači koncesije na gradskoj plaži to je pomorsko dobro, dobili. Molio bih ako možete dostaviti meni i svim vijećnicima. Zašto? Ne bježim od dva dana što sam koristio javno-prometnu površinu da moram platiti jer je takva odluka, ja ću to platit, ali me zanima koliko su novca uplatili za Komunalca za koncesije koje koriste. A to ne možemo reći da koriste samo danas, ja imam snimke, tu redovno šetam, a kasnije će biti u drugoj točci ima vrlo interesantnih tema i trećoj pa ćemo o tome još porazgovarat. Samo toliko.

**Gradonačelnik Grada Makarske Jure Brkan** odgovorio je na postavljena pitanja:

1. Evo po redu ministar Kujundžić i bolnica u Zagvozdu. Ponavljam, ja nemam ništa protiv bolnice u Zagvozdu niti mi ona smeta. Ali želim da grad Makarska ima veću zdravstvenu, bolji standard zdravstvene skrbi nego što ga ima sada. Želim da ima bolji standard zdravstvene skrbi nego što je ima ono što svi spominju u vrime unda, znači da bude zdravstvena skrb najbolja u rangu zapadnoeuropskih gradova. Eto to je moja želja, a ja vjerujem da je to želja i svih građana grada Makarske. Nažalost, ne ide nam u prilog puno stvari. Ne znam jeste li vidili naslovnice jutrošnjeg jednog dnevnog lista „Hrvatska zaostaje u zdravstvenoj skrbi iza Srbije, Bosne i Hercegovine, Crne Gore“. Znači poražavajuće su činjenice u zdravstvu u Republici Hrvatskoj. Nije moja krivnja, a vjerujem da nije krivnja ni trenutnog ministra gospodina Milana Kujundžića to je jednostavno sistemska krivnja, znači zdravstvena skrb u Republici Hrvatskoj dugi niz godina otpada. Mi radimo iz naše pozicije, znači iz pozicije čelnika jedinice lokalne samouprave koliko god možemo i šta god možemo. Ponavljam nije mi interes, nisam protiv Zagvozda, ali želim za Makarsku i za makarske građane i za makarske turiste najbolje što ima. Mi radimo u tom smjeru. Nemušta je izjava ministra Kujundžića od ovome što ste me pitali nakon te izjave pusti mediji, kaže za pola sata se može iz Makarske stići u Split. Ne može se stići, ali se može iz Imotskog doći u Makarsku za pola sata ugodne vožnje. Makarska ima Dom zdravlja, ima zgradu, ajmo počnimo od komparativnih prednosti, ima zgrada u kojoj se u posljednje vrijeme dosta ulaže. Fasada je obnovljena, energetski se izolira, sad su evo i sanitarni čvorovi konačno krenuli na red prva vertikala je gotova, imaju još tri dalje. Znači imamo komparativne prednosti on npr. što neke druge destinacije, druge jedinice nemaju, Zagvozd to nema. Ono što mi nemamo, što je trajan problem izgleda u ciloj Republici Hrvatskoj to su kadrovi. Ali to opet ne možemo mi možemo riješit koliko možemo i s našim stimuliranjem što mi možemo dati, međutim to se treba sistemski riješit. Očigledno je da u nas nitko ne želi bit zaposlenik Doma zdravlja, da svi žele bit koncesionari. Ako je to lijek, pa onda neka zakon se promijeni neka budu svi koncesionari, ali nama je bitno samo da imamo dobru zdravstvenu skrb za građane i turiste. Ja što sam mogao napravit nakon te izjave osim normalno odgovaranje svim mogućim medijima, ja sam uputio i odmah jedan dopis ministru Kujundžiću, dat ću vam ga sada, u kojem naglašavam kronologiju i potrebe građana grada Makarske, a samim tim vezujem i cilo Makarsko primorje jer smo središte i neodvojiva cjelina i ono što nama treba bez obzira bio Zagvozd, ne bio Zagvozd. Reagirali smo odmah, sastali smo se još jednom, župan je također uključen u sve pregovore i mi se nadamo ne ide preko noći, vidite da je to sistematski ne mogu reći uništavano, ali jednostavno zanemarivano, ali izgleda da je tako u ciloj državi. I mi se trudimo ovdje za naše građane napravit najbolje što možemo.
2. Što se tiče prostora Republike Hrvatske, u Makarskoj ima ih puno. Mi smo odmah, ja mislim u roku mjesec dana od dolaska na dužnost zatražili od Ministarstva državne imovine čitav spisak šta površina, šta prostora Republike Hrvatske da se prepuste jedinicama lokalne samouprave. Nešto ide. Još konkretan odgovor ajmo reći ono knjiženje da se prebacuje nismo dobili, ali radimo na tome. Pitate za prostor Fine. Odmah po izboru novoga voditelja ispostave Porezne uprave u Makarskoj imao sam sastanak sa njim, on je suglasan, ja sam suglasan da Porezna uprava se premjesti na kat Fine i ti dopisi su također upućeni Fini da idemo u tom smjeru, znači da Porezna uprava iz zgrade Grada se premjesti gore i samim time Grad Makarska dobiva za Gradsku upravu puno više prostora. Mogu vam dostaviti sve te dopise koje smo slali i te spise. Dakle idemo, radimo u tome smo skužili da Grad Makarska ima vrlo malo toga pod svojim vlasništvom, a da država ima dosta. Ne želimo mi otet državi, ali držimo da jednostavno možemo puno bolje iskoristit u odnosu na ovo za što sada, po meni neki zapostavljeni objekti koji su u derutnom stanju, a nužno su potrebni Gradu.
3. Što se tiče javno-prometnih površina i naplate samo ću vam reći nisam znao da ste dobili, vi ste rekli 26. 1. 2018. je li tako? Ja se sjećam te odluke kad je donošena ovdje na ovome Gradskom vijeću u prošlom mandatu pod, dok je bio gradonačelnik gospodin Bilić, ja sam bio protiv te odluke upravo iz toga razloga jer sam se bojao kako ćemo sve, znači svrstava se maltene političke stranke u komercijalnu djelatnost. Međutim odluka postoji i ona humanitarne djelatnosti izuzima od naplate ovoga, ali sve ovo je točno. Zamjenik Nemčić će vam odgovorit dalje.

**Zamjenik gradonačelnika Grada Makarske Dražen Nemčić** odgovara na pitanje:

1. Kao što je rekao gradonačelnik odluka je donesena bila na ovom Gradskom vijeću da se i političke stranke oslobode od plaćanja javno-prometne površine, međutim prilikom nadzora Ureda državne uprave ta odluka je, ta konstatacija poništena, znači taj članak iz razloga što je suprotan Zakonu o financiranju stranaka. Znači to bi se shvatilo kao nezakonito financiranje promidžbe političkih stranaka. Tako da evo to je jednostavno tako kako velikim političkim strankama tako svima. Cijene su tu nešto simbolične eto tako, ali uglavnom ne mogu političke stranke niti bilo koji sudionici izbora biti oslobođeni, korištenje javnih površina se smatra kao nezakonita promidžba, to je uglavnom objašnjenje. A vezano za koncesije plaže evo ja ću zajedno sa gradonačelnikom tražit od direktora Makarskog komunalca, pretpostavljam da je to područje pod njihovom koncesijom, da mi da kratki izvještaj koji ćete dobit pisanim putem u zakonskom roku.

**Vijećnik Siniša Srzić** komentar odgovora na postavljena pitanja:

1. Ja se zahvaljujem na odgovoru. Apsolutno se u većem dijelu slažem sa gradonačelnikovim odgovorom, ne slažem se samo za bolnicu u Zagvozdu. Vi se slažete za nju, ja mislim da gori nije potrebna, potrebnija je u gradu Makarskoj, a sve ostalo apsolutni prihvaćam kao odgovor.
2. Drugo što samo vam htio napomenuti, a to je da šta ste vi rekli za prostor u Gradu Makarskoj, svi smo imali s tim problema i mislim da bi se to i moglo riješit, a ne otimamo mi od države, zapravo država je to otela od Grada Makarske svojom deklarativnom odlukom. Svi su prostori nekad bili u vlasništvu Općine Makarska. U raspodjeli je najviše izgubio Grad Makarska.
3. Što se tiče i trećega pitanja same državne uprave, ove izbore nisu raspisale političke stranke nego Sabor Republike Hrvatske zakonom. Znači ja kao Siniša Srzić prvo nisam politička stranka, nego se zna na koji, ne mislim to, govorim općenito za sve, netko je drugi propisao izbore, znači nije promidžba stranaka nego zapravo radnje koje su neophodne za izbor predstavničkog tijela. Samo toliko, hvala i mislim ako bih mogao dobit taj dopis od državne uprave, mislim da bi se o tome moglo pregovarat.

**Predsjednik Gradskog vijeća Grada Makarske Marko Ožić-Bebek** odgovara:

1. Ja nisam čuo da je netko otišao u Bosnu, Crnu Goru, Makedoniju se liječit iz Hrvatske, ali eto samo moj kratak komentar kako mi zdravo za gotovo ocjene o nama iz vanka prihvaćamo.

**Vijećnik Siniša Srzić** komentar odgovora:

1. Na magnetnu rezonancu iz Makarske je išlo jako puno ljudi, ja ću reći.

**Predsjednik Gradskog vijeća Grada Makarske Marko Ožić-Bebek** odgovara:

1. Zato što je jeftinija, a onda je pregledava opet u Splitu stručnjak.

**Vijećnica Hloverka Novak Srzić** postavlja pitanja:

Prije nego što postavim pitanje, ja tražim ispriku od gospodina Glavičića koji širi dezinformacije u javnosti glede Turističke zajednice Makarska i Turistička zajednica Makarska tražit će i službeno od predsjednika SDP-a da joj se ispriča za ovakve dezinformacije. Doista jedno neodgovorno ponašanje i žao mi je da je do toga došlo.

1. S obzirom da građani Makarske dobro znaju koliko sam se društveno angažirala za povratak laboratorija Makarskoj i za naravno Dom zdravlja ja pitam gradonačelnika što je sa laboratorijem, u kojoj smo fazi? I samo želim u ime javnosti reći, bilo je dosta dezinformacija oko ponašanja Grada Makarske, Gradskoga vijeća, glede povratka Doma zdravlja, da potpuno podržavam stav gradonačelnika koji je u pismu gospodinu ministru Kujundžiću napisao da podizanje nivoa zdravstvene zaštite jedan je od naših glavnih zadataka jer kao odgovorni političari to dugujemo našim građanima. Gradonačelnik uz to i kaže: „ne želimo se odreći svoje borbe da u 21. stoljeću zadržimo nivo zdravstvene zaštite koji su naši građani imali prije 30 godina i da Makarsku na zadovoljstvo svih njezinih stanovnika, stanovnika općina koje gravitiraju i turista dalje razvijamo kao grad i turističku destinaciju u kojoj će naši gosti moći zadovoljiti svoje potrebe“. To sam pročitala s obzirom na niz dezinformacija koje su također bile plasirane u javnosti kako se Grad odnosi prema odluci Gradskoga vijeća gdje smo se svi zajedno, jednoglasno, opredijelili da Makarska ima svoj Dom zdravlja.
2. Kada će biti donesen Pravilnik o postavljanju oznaka, uređaja i urbane opreme u staroj gradskoj jezgri? Na tome se radi, ja sam u tome kao Turistička zajednica vrlo uključena pa eto pitam to kada ćemo taj Pravilnik usvojiti? To nam je vrlo važno s obzirom na dolazeću turističku sezonu.
3. I još nešto, nije osobno, ali ja sam osobno zainteresirana budući tamo i stanujem što će biti sa nogostupom u Ulici Nikole Tesle, gore u Batinićima s obzirom da znamo da tamo puno, puno turista ima?

**Gradonačelnik Grada Makarske Jure Brkan** odgovorio je na postavljena pitanja:

1. Evo po redu laboratorij. Ovakva je situacija, zadnji put sam rekao da je gospođa pristala i da se čeka da počne radit. Koliko me sjećanje služi to je bilo na sjednici prije Božića i njen je zadnji odgovor trebao bit za Božić. Od onda do danas šta se desilo? Gospođa, znači magistrica medicinske biokemije prošlu srijedu je položila državni ispit, znači stručni ispit, nakon toga je trebala dobit potvrdu od Ministarstva da je položila stručni ispit, potvrdu o polaganju stručnog ispita i licencu od svoje komore da može početi radit. Ministar Kujundžić, ja kažem ponovno njegova nemušta izjava, slagali se mi, ne slagali s njegovim izjavama kako to se prenese u medijima, kako to nama zvuči. Uzmimo jednu stvar da je čovjek raspisa više specijalizacija nego protekli svi ministri skupa u zadnjih 10 godina, to je nešto što nama puno vrijedi, jer ponavljam kadrovi su nam problem. U slučaju našega laboratorija, inače potvrda Ministarstva o položenom stručnom ispitu u praksi, govorim u praksi dosadašnjoj, čeka se po 2-3 tjedna. Gospođa je u srijedu položila ispit, u četvrtak ujutro na šalteru je preuzela potpisanu od strane ministra potvrdu o položenom stručnom ispitu. Nakon toga ista je upućena komori, komora je dala odmah tiskati licencu, naši ljudi, mislim naši ljudi jer smo zainteresirani da laboratorij u Makarskoj što prije počne radit, su zvali čak i tiskaru može li se tiskat odmah, nažalost nešto može, nešto ne može. Gospođa je upućena da pribavi svu potrebnu medicinsku dokumentaciju što se tiče nje, kao zdravstveno uvjerenje i sve ostalo, ja mislim da danas je i dobila sve. Do konca ovoga tjedna gospođa će dobit i licencu i početi radit u laboratoriju Doma zdravlja u Makarskoj. To je što se tiče laboratorija. Manjim koracima idemo, pokušavamo samo jedno po jedno šta je god u našoj mogućnosti da ispravimo i da dovedemo zdravstvenu skrb što bolju u našem gradu.
2. Što se tiče drugoga Pravilnika stare gradske jezgre, ja ću zamolit zamjenika Nemčića da vam on to objasni, obrazloži.
3. Nogostup u Ulici Nikole Tesle planiran je, potreban je, međutim krenuli smo po redu, imali smo dosad situacije mi krenemo nešto radit, onda se javu imovinsko-pravni odnosi čiji je nogostup, pa taj metar nogostupa znaju cijene ići u nebesa. Krenuli smo prvim momentom knjiženja te ulice u vlasništvo Grada Makarske sukladno Zakonu o cestama i samim tim u tome knjiženju je predviđen i nogostup. Tako da puno lakše i brže ćemo izvesti taj nogostup pa recimo ovako do konca godine s obzirom na zabranu radova i svega ostalog, ako bude sve u redu trebalo bi bit završeno.

**Zamjenik gradonačelnika Grada Makarske Dražen Nemčić** odgovara na pitanje:

1. Još u prošlom mandatu tadašnja vlast je počela s izradom toga Pravilnika o postavljanju oznaka, uređaja i urbane opreme na području grada Makarske i on je bio doveden u neku radnu verziju. Po stupanju na dužnost promijenili smo neke članove Odbora koji je isto tako bio imenovan, znači koji bi trebali tu odluku pregledat. Odbor je sastavljen znači od više stručnih osoba iz svih područja, znači arhitekture, građevine, umjetnosti, itd., te je bio napravljen jedan sastanak sa konzervatoricom Gamulin u Splitu da vidimo je li to to. Kako je predlagač te odluke Gradskom vijeću znači nadležni upravni odjel, Odjel za komunalne djelatnosti Grada Makarske, dan je zadatak arhitektici u odjelu da pregleda taj prijedlog odluke te da ga kao konačnoga da meni kao predsjedniku toga Odbora, koji bi se podijelio svim članovima, koji bi taj pravilnik pregledali te bi se onda sastali i vidili te prijedloge za izmjene i dopune itd. donošenje toga Pravilnika je predviđeno i Planom javnog savjetovanja. Stavili smo neki manji datum čisto radi sigurnosti da vidimo kako će ići zato što su potrebne neke predradnje da bi uopće krenuli u donošenje i eventualnu realizaciju. Komunalni redari već od studenog mjeseca u staroj gradskoj jezgri, znači zaštićenim područjima zone 1 i 2 popisuju reklame, klime i sve ostale, ajmo reći anomalije koje možda po tom Pravilniku ne bi trebale bit u tome prostoru tako da znamo općenito o kojem se zapravo poslu radi. Preduvjet još jedan da bi se taj Pravilnik donio ili eventualno postupali po njemu je napravit vizualni identitet jer kad nekome kažeš da nešto mora maknit, moraš mu dat mogućnost kako on to može nadomjestit. Tu prvenstveno govorim za reklame. Reklame su potrebne, reklame su nužne da bi oglašavale se djelatnosti, međutim moramo dati mogućnost, normalno u suglasnosti sa konzervatorima, kako će to izgledati. Također isto tako potrebno je, po mome mišljenju, napravit vizualni identitet urbane opreme. Da li je ono što je postojeće u prostoru priklano ili nije, od klupa, ne znam kanti, itd. Naglasio bih isto tako da donošenje samoga toga Pravilnika po meni ne bi trebalo bit, znači donesen odmah po stupnju, trebalo bi bit jedan period prilagodbe i za reklame i za plastenike i za klime, da oni dobrovoljno postupe po odluci Gradskog vijeća ako normalno ne postupe onda tim Pravilnikom propisati načine postupanja Komunalnog redarstva koji će biti nadležni za provođenje i nadzor te odluke. Isto tako normalno sve će to biti u dogovoru sa konzervatorima tako da sve bude u skladu sa zakonima koji štite kulturna dobra u našem gradu. Okvirni datum donošenja odluke je predviđen negdje recimo u 11. mjesec, ali mislim da bi mi mogli požurit s tim jer smo na dobrome putu realizacije ovih preduvjeta tako da eventualno evo možda čak do ljeta. Nemojte me sad vezat za riječ, ali nastojat ćemo stvarno uprit ćemo da do ljeta donesemo to da bi mogli krenut sa prilagodbom, evo barem reklama.

**Vijećnik Ivan Kotarac** postavlja pitanja:

1. Možete li nam reći koliko je potrošeno novca za zaštitare u Ulici Marka Marulića i koji je status upravnoga postupka koji Grad vodi?
2. Možete li nam reći koji se radovi izvode na Zelenci koji su vezani za uređenje ulica?

**Zamjenik gradonačelnika Grada Makarske Dražen Nemčić** odgovara na pitanje:

1. Vezano za status postupka znači evo baš jučer ili danas drugi put je poništeno rješenje u upravnom postupku koje su komunalni redari bili pokrenuli u predmetu gore Marka Marulića, to je predmet protiv tvrtke Migros i odgovorne osobe. Dalje je normalno na Odjelu da vidi što će s tim, koji su, što je drugostupanjsko tijelo reklo, kako će nastavit postupat. A troškovi zaštitarske tvrtke koja je bila asistent, tj. štitila uklanjanje su bili 307.000,00 kuna. Znači ponovit ću 307.000,00 kuna s tim da su ukupni bili sa troškovima uklanjanja itd., oko 320.000,00 kuna.

**Zamjenik gradonačelnika Grada Makarske Joze Vranješ** odgovara na pitanje:

1. Pitanje je bilo koji se radovi izvode na Zelenci, a vezano za uređenje ulica. Vezano za infrastrukturu, a poglavito prometnu infrastrukturu u gradu Makarskoj pokrenuti su zaista veliki projekti i zaista puno projekata. Trenutno na Zelenci konkretno na pitanje koje ste postavili izvode se radovi u Šibenskoj ulici, u ulici između Šibenske i Splitske i u spojnoj ulici između Šibenske i Splitske. Ukupna vrijednost tih radova je gotovo 1.000.000,00 kuna. Dakle radi se ne samo na uređenju ulica u smislu asfaltiranja tih ulica, nego se izvode radovi na rekonstrukciji kompletne komunalne infrastrukture u tim ulicama zato je vrijednost tih radova tako visoka. Nastojat ćemo promijenit praksu gdje je to moguće kod uređenja ulica da se zasadi što više stabala, odnosno hortikulture, pa smo samo u tom dijelu u suradnji s Mjesnim odborom Ratac-Zelenka, koji bi ovim putem i pohvalio, uspjeli dogovorit gotovo 30 pozicija na privatnim lokacijama uz prometnicu gdje možemo zasaditi 30-ak stabala. Mislim da je to zaista jedan veliki uspjeh i evo zahvaljujem se Mjesnom odboru na radu i trudu i uspjeli smo dogovoriti tu zaista bitnu stvar.

Drugi projekt koji se sprema, a vezan je za uređenje ulica na Zelenci je jedan veliki zahvat i velika prometnica koja ide od zgrada POS-a, odnosno od Osnovne škole Petra Perice na Zelenci pa do Zadarske ulice. Radi se o obuhvatu od 350-400 metara. Napravili smo projekt i preklopili zemljišno-knjižno stanje sa planiranom prometnicom i tu mijenjamo praksu i vodimo se načelom jednakosti za sve građane gdje smo od sredine, odnosno simetrale postojeće prometnice na jednu i drugu stranu planirali jednako proširenje tako da su svi građani u apsolutno istom položaju. Bit će pozvani u sljedećih 15-ak dana na uvid da se dogovorimo za otkup tog zemljišta. Zaista to je jedna velika investicija i evo to je ono što trenutno radimo i projekte koje radimo na Zelenci, a vezani su za prometnu infrastrukturu.

**Vijećnica Daniela Primorac** postavlja pitanja:

1. Možete li nam reći kakva je trenutna situacija s vrtićem u Velikom Brdu?
2. Drugo je također vezano za Veliko Brdo. Obzirom da se radi na uređenju groblja možemo li očekivat izgradnju mrtvačnice?

**Zamjenik gradonačelnika Grada Makarske Joze Vranješ** je odgovorio na postavljena pitanja:

1. Svi radovi na vrtiću, da ne ponavljam priču vezano za vrtić i koje smo sve probleme imali i što smo naslijedili vezano za taj projekt, svi radovi na vrtiću su prema pravomoćnoj građevinskoj dozvoli privedeni kraju. Prikupljena je sva dokumentacija i podnesen je zahtjev za uporabnu dozvolu, dakle tehnički pregled se očekuje u sljedećih 10-ak dana, nakon čega ćemo imati uporabnu dozvolu i onda će vrtić, naravno, odraditi sav onaj dio, a koji je vezan za stavljanje u funkciju izdvojene jedinice vrtića Veliko Brdo. Dakle što se tiče projekta u građevinskom smislu, on je priveden samome kraju i evo tehnički pregled je uskoro, 10 do 15 dana.
2. Vezano za drugo pitanje za projekt mrtvačnice na groblju Veliko Brdo vodimo se načelom da građanima moramo pošteno i pravedno vratiti ono što oni plate s obzirom da je cijena grobnog mjesta u Velikom Brdu 35.000,00 kuna, u tih 35.000,00 kuna ima dovoljno sredstava da izgradimo i mrtvačnicu. Trenutno se izrađuje glavni projekt, dobili smo idejno rješenje od projektanta. Složili smo se s tim idejnim rješenjem. Glavni projekt će bit gotov u roku mjesec dana i normalno po proceduri kao i za svaku građevinsku dozvolu ishodit ćemo sve suglasnosti i nadam se iza sezone krenuti u projekt izgradnje i mrtvačnice u groblju Veliko Brdo, dakle sobe za ispraćaj koja će imati komoru. Time će evo groblje Veliko Brdo postati zaista važno i bitno u tom dijelu grada pa ćemo imati drugo pravo opremljeno groblje sa svim elementima groblja u našemu gradu.

**Vijećnik Neven Vranješ** postavlja pitanje:

1. Moje pitanje je za gospodina Jozu Vranješa. Kad se kreće sa izgradnjom pothodnika Moča?

**Zamjenik gradonačelnika Grada Makarske Joze Vranješ** odgovara na pitanje:

 Evo gradonačelnik ima želju odgovorit pa on će vam dati odgovor.

**Gradonačelnik Grada Makarske Jure Brkan** odgovorio je na postavljeno pitanje:

1. Pothodnik Moča potreban i neophodan zbog sigurnosti djece u prometu, a i svih drugih naših sugrađana. Evo konačno postupak javne nabave je završen. Nažalost javio se samo jedan ponuđač i on je samim tim dobio posao. Držimo od ovog momenta, znači sad je on, potpis o odabiru je zaključen, nema se tko žalit u tome je sreća, znači nema se tko žalit nitko se drugi nije javio, ali od danas pa do uvođenja u posao predstoji još nekih 10-ak dana i automatski se ide, znači odmah kreće se na rad. Čak su imovinsko-pravni odnosi riješeni, prava služnosti su dobivena, nadamo se da će to do početka sezone biti u funkciji taj pothodnik Moča evo konačno.

**Vijećnica Gordana Muhtić** postavlja pitanja:

1. Prvo pitanje je vezano za stanje srednje škole u Makarskoj. Da znamo da glavnu ulogu u srednjoj školi ima Županija, da su oni osnivači i vlasnici, međutim činjenica je da se ta škola nalazi u Makarskoj. Znamo da nije u adekvatnom stanju, znamo da je gradonačelnik će sigurno reći da je sistemski problem, no činjenica je da oni koji su odgovorni trebaju se baviti svojim poslom i trebaju se posvetiti u ovom slučaju srednjoj školi u kojoj stotine naše djece danas ne dobiva adekvatno obrazovanje. I prošla gradska uprava, vjerujem da će to nastavit i ova, financijski pomaže kada se pojavi potreba za nekim ulaganjem, nabavom opreme, nabavom knjiga, izdavanjem godišnjaka i slično međutim to zasigurno nije dovoljno. Zanima me prije svega dakle , da li Grad Makarska sudjeluje u postupku uređivanja imovinsko-pravnih odnosa vezano za lokaciju današnje srednje škole, da li se radi na uređivanju okućnice oko te škole te u kojoj fazi je izrada postupka obnove same zgrade.
2. Vezano za lokaciju koja se nalazi na Voliciji. U medijima smo mogli, a i većina nas vijećnika je također o tome ja mislim i pojedinačno obaviještena, pa evo ja i ovim putem molim gradonačelnika obzirom da nisam vidjela nigdje do sada da je na apele građana odgovoreno iz Ureda gradonačelnika, to je stanje vezano za izvođenje radova na čestici zemlje 5021 na kojem se vrši prema iskazu naših građana pranje betonskih miksera i pumpi. Obzirom da se u neposrednoj blizini nalazi i čestica u vlasništvu Grada Makarske, ali ujedno i nešto puno važnije, nalazi se javno vodno dobro, dakle vrlo važan izvor vode postavlja se pitanje što je Grad Makarska poduzeo u odnosu na ove radove? Kada se ukuca u katastar možemo vidjeti da ta, betonski mikseri i pumpe se tu nalaze slučajno jer je čestica u posjedu jedne tvrtke koja se bavi upravo tom djelatnošću. Dakle, mislim da je jako bitno ako je redari bili da nam kažete da li je napravljen zapisnik kao i da li je taj zapisnik dostavljen Hrvatskim vodama u Vrgorcu. Mislim da bi to bilo osobito bitno da se spriječi ekološka katastrofa u ovom slučaju, a naravno i nezakonito postupanje bilo kakve prirode treba spriječiti.
3. Moje treće pitanje je vezano zapravo za jednu dugoročnu sliku grada Makarske. vrhunski umjetnik, vrhunski stručnjak na svom području, erudit, akademik Nikola Bašić je prošle godine predstavio idejno rješenje projekta Buroline. Taj projekt nije uključivao samo zgradu koja bi bila za naše turiste, ona je uključivala i jednu sasvim novu viziju Malakološkog muzeja, a također on je unutar izrade idejnog projekta predvidio bio i da se grade i podzemne garaže i da se radi jedna nova vrsta sportskog terena. Mi nažalost u ovih sad već koliko mjeseci vašeg obavljanja ove dužnosti nemamo nikakve informacije da li taj projekt vi vidite u ikakvoj viziji. Ja mislim, a i puno građana se sa mnom slaže da je projekt Buroline bilo prvi put u povijesti jedno dugoročno, sistematsko rješenje koje bi značajno izmijenilo vizuru grada Makarske i koje je zaista da je realizirano, ja se nadam da ćete ipak vidjeti nešto dobro u tom projektu pa ga realizirati onako kako je zamišljeno, a ne na nekakvim dijelovima šta vam se zaključi da je možda super nego zaista onako kako ga je zamislio akademik Bašić. Da li će se nešto oko tog projekta nastaviti? Naime mi danas imamo da ni na okoliš sportske dvorane, odnosno sportskog centra nije uređen. Dakle nemamo ništa a činjenica da je akademik zaista svoj rad, svoje znanje, svoju viziju stavio Gradu Makarskoj na raspolaganje. Taj projekt je bio predviđen u izradi u fazama. Znamo da je Lučka uprava za dio projekta već bila zainteresirana. Znamo da postoji mogućnost da se time dobije jedna sasvim nova slika tog dijela grada i molim vas eto i apeliram ako, ovisno od vašeg odgovora ću komentirat, ali molila bi da mi detaljno objasnite što ste zamislili sa projektom Buroline gradonačelniče?

**Gradonačelnik Grada Makarske Jure Brkan** odgovorio je na postavljena pitanja:

1. Srednja škola Makarska točno je dakle, osnivač je Županija. Već sam jedan sastanak ja bio odradio sa gospodinom Tomislavom Đonlićem, idemo u nekom zajedničkom smjeru, ostaje još dosta toga za napravit. Dovoljno sredstava za sve ono što bi mi željeli nemamo ni mi, ni Županija. Moramo podijelit troškove, ali prije svega napravit jedan dobar plan šta želimo od toga. Postoje ideje da mi na sjevernoj strani škole sagradimo još ajmo reći jednu tako mini školu u koju bi izmjestili djecu koja iz Osnovne škole Stjepana Ivičevića pohađaju razrede u srednjoj školi, znači neprimjerenoj, neprilagođenoj i svemu. Samim tim u tom cjelokupnom projektu izgradnje toga sjevernog dijela išlo bi se i u rekonstrukciju postojećega dijela srednje škole. Zahtjeva to dosta planiranja i normalno planiranja i sredstava. Da ne bi bili mi najpametniji 12. 2. je dogovoren sastanak Odbora za školstvo tako da i oni daju neke svoje prijedloge u tom tragu. Što se tiče pomaganja od kad smo tu u službi kupili smo, znači jedan čitav razred opremili novim klupama, ja mislim 10.000,00 kuna je dato za dodatno uređenje okoliša što ste pitali zadnji put. Kako da vam kažem trudimo se što više pridonijeti boljem izgledu i samoj svrsi te škole, tj. da našim učenicima bude udobnije u njoj. Ravnatelji su tu kooperativni i radu zajedno s nama. Neću se vraćati sistemski, nesistemski, trudimo se da to popravimo što brže i što učinkovitije. To je ono što trenutno radimo, ostaje nakon sastanka Odbora za školstvo još jedan sa Županijom da konačno definiramo koji su nam ciljevi i kako doći do tih ciljeva.
2. Lokacija- Volicija, prijava. Ja sam i jučer dobio anonimnu prijavu, ponavljam anonimnu, bila je i ovo lito anonimna prijava, tako da ja nemam na anonimnu prijavu šta odgovorit, volio bi da znam kome. Ali je ta prijava upućena svim nadležnim inspekcijama, gradski redari su prvi izašli, bila je čak inspekcija Hrvatskih voda i svi su alarmirani što se toga tiče. Utvrdilo se i zagađivač i sve ostalo. Koliko sam vidio iz ovih nalaza ne može doći do neke katastrofe, ali može doći do onečišćenja i to treba spriječit u svakom slučaju. Što se Gradske uprave tiče i gradskih službi, odradili smo sve što treba.
3. Nikola Bašić, velikan, erudit kažete i sve ostalo, sigurno je dobar arhitekt, ja to vjerujem, zato ste ga i izabrali vjerojatno. A to što je erudit treba spomenut da je on naplatio uredno taj svoje, kako ste rekli rad, zvanje, viziju. Uredno naplatio čovjek, da i to ne jeftino. E sada ja normalno tko radi tome ja držim da se treba i platit. Sad mene zanima šta je bivša uprava radila osim što je platila Nikoli Bašiću, da li je pričala s franjevcima? Nije. Da li je unijela to u prijedlog izmjena i dopuna Prostornog plana? Nije. Šta se napravilo po tom velikom vizionarskom djelu Nikole Bašića? Ja idem od onoga šta je moguće, šta imamo sada i u kojim okolnostima živimo. Iz toga velikog vizionarskog djela i svega ostaloga ne bacam maglu ni građanima ni vama vijećnicima, nego uzmem ono što je iskoristivo. Počinjem od onoga što je iskoristivo, krećemo s onim momentom, po meni najbrže i najrealnije, to je izgradnja onih podzemnih garaža na Sportskom centru. Najviše se uklapa, treba nešto doradit i idemo u tom smjeru. O samoj Burolini i o grandioznom Guggenheim muzeju za koji nemamo ni vlasništvo ni dogovor, ni ništa, to će bit na čekanju pa kad se stvori prilika i okolnosti s time ćemo nastavit. Počinjemo od prometnog rješavanja onog što nam je nužno, to su nam parkirna mjesta i izgradnja garaža.

**Vijećnica Gordana Muhtić** komentar odgovora na postavljena pitanja:

1. Ja nisam rekla da znam tko je podnio prijavu vezano za Voliciju, ali mislim da u ovom slučaju nisu bitna imena, nego je bitan sadržaj same prijave. A kad sam govorila o obavještavanju činjenica je da ako nekad se pitanje pojavljuje u medijima, ako vam se upućuju otvorena pisma i slično, onda je vas kao gradonačelnika, govorim generalno, otvorena pisma, javni upiti, upiti građana putem medija, od vas kao građana očekujemo da ćete nam onda tim putem, putem medija koji stoje na raspolaganju moći odgovoriti.
2. Ovaj drugi dio mislim da ste pokušali upravo naše građane dovesti u zabludu, naime gospodin Bašić, njegov projekt je izabran na javnom natječaju koji je ujedno bio i najpovoljniji, a eto imali smo sreću da ga je izradio upravo on. Dakle gospodin je plaćen za svoj rad, vjerujem, to ste nadopunili pa ste se bar malo tu oprali sa tom izjavom, ispalo je kao da je plaćen za nešto što nije izradio i da ne bi možda trebao biti plaćen, a osobito šta je u svom projektu izradio i dio koji eto vama se sad sviđa, a koji je on izradio i dio koji eto vama se sad sviđa, a koji je on izradio dodatno jer ga je zapravo cijeli taj prostor inspirirao da izradi jedno cjelokupno rješenje. Riječ je o idejnom rješenju, dakle nije o projektu za akte. Ovo što spominjete naravno da treba poštivati proceduru. Ja sam protekle 4 godine ovdje, i vi ste tome svjedočili, uvijek pozivala da se prvo riješe imovinsko-pravni odnosi, znam da je bilo i razgovora ranije sa Crkvom i sa pitanjem otvaranja Malakološkog muzeja, dakle to su bile ideje, a ja nažalost vašom idejom građenja, građenja, građenja, bez vizije, bez smisla i bez zapravo konkretne ideje ne mogu složiti, ali eto tu smo gdje jesmo, bit ćete plaćeni za svoj rad.

**Gradonačelnik Grada Makarske Jure Brkan** odgovorio je na dopunu pitanja i komentar:

1. Neću se uopće osvrćat na ovaj dio građani, kako bi tribalo, kako komunicirat, to ostavljam vama i vašim PR medijima ja sa svojim građanima živim, svaki dan se viđam sa njima, primam ih u ured na dnevnoj bazi mimo onih zakazanih, dogovorenih sastanaka. I ja svojim građanima dam vrlo jasan i kratak odgovor za sve što me pitaju ako je u mojoj nadležnosti za razliku od ovih nekih spinova što se koriste neki drugih, nekim otvorenim pismima koji nikad ne dođu do mene, za koje nikad čuo.
2. Što se tiče vizije velike i ovog našega građenja, građenja, građenja, nažalost u nas je građenje bez vizije to što stavljamo kanalizaciju i oborinske vode što vi niste radili. Znači nije tu vizija nego nužna i nasušna potreba i ono u čemu grad Makarska zaostaje već godinama. Nas je prva godina našega mandata i služenja našim građanima dopala u to. Zamjenik Vranješ zna najbolje koji svaki dan od kanala do kanala i gleda i da završimo stvari koje Makarskoj fale već godinama. O velikim vizijama mi ono što radimo možemo, ono što je potrebno i Platno i Žičaru i na tome guramo i nećemo se dati. I radimo samo u interesu grada i građana bez nekih velikih, kako da kažem, planova, ideja, od kojih na kraju ništa ne bude.

**Vijećnica Jagoda Martić** postavlja pitanja:

Ja imam 3 pitanja za gospodina gradonačelnika, na 2 je on već odgovorio. Naime pitanja su vezana za problematiku našega Doma zdravlja pa i zdravstvene zaštite koja je očito danas aktualna tema na ovom Gradskom vijeću što nije neobično jer to je problematika koja itekako tišti naše građane pa je ovo i način preko naših pitanja da javnost bude informirana o tome što sve Grad poduzima. Nažalost, nismo dosad imali niti jednu sjednicu niti Odbora za zdravstvo koja je trebala bit nekakav *suport* i vama i vašim nastojanjima da se što bolje da tako kažem pozicionirati u pregovorima. Pa evo s obzirom da se sva 3 pitanja odnose na Dom zdravlja jedan zajednički uvod. Naime prije nekoliko dana dobili smo službenu informaciju iz tajništva županije da upravni odjel za zdravstvo i socijalnu skrb nije zaprimio zahtjev našeg Gradskog vijeća za pokretanje postupka izdvajanja Doma zdravlja iz županijskog, a u odgovoru također navode da ne postoji ni zakonsko uporište da jedinice lokalne uprave osnivaju Dom zdravlja. Onda je župan gospodin Boban rekao da je taj zahtjev zaprimio samo on, ali da ga još nije prosljedio Županijskoj skupštini jer se prije toga mora sastati sa gradonačelnikom Brkanom kako bi usuglasili stavove. Ako me pamćenje dobro služi, a vjerujem da još uvijek je, vi ste gradonačelniče u odgovoru na vijećničko pitanje rekli da ste sa županom dogovorili da se naš zahtjev neće naći na sjednici skupštine kada se usvajao proračun zbog opširnog dnevnog reda, već će biti na prvoj sljedećoj skupštini. Od tada su prošle dvije sjednice, a sada po županovim riječima ispada da tek trebate razgovarati na tu temu. Nadalje u više navrata je obećano da laboratorij samo što nije počeo sa radom, ako propadnu dogovori sa magistricom, raspisat će se koncesija. Međutim nema ni magistrice ni koncesije. Kako jedna loša vijest obično ne dolazi samo tako smo otprilike u isto vrijeme čuli ministra Kujundžića koji je najavio gradnju bolnice u Zagvozdu i i rekao je šta će Makaranima rodilište kad su oni za 30-ak minuta u Splitu. Moja pitanja glase:

1. Što ste konkretno poduzeli od 20. listopada 2017. kada je ovo Gradsko vijeće proslijedilo zahtjev Županiji za rješavanje statusa Ispostave Doma zdravlja u Makarskoj kako bi o tome zahtjevu raspravljali županijski vijećnici?
2. Na drugo pitanje ste ustvari već odgovorili. Zanimalo me ako nemamo magistricu, zbog čega se ne raspisuje koncesija? Evo vi ste sad rekli da je ona položila državni ispit. Jedino ne znam, to nisam sigurna da li sa samim polaganjem državnog ispita automatski dobiva i licencu za samostalno vođenje laboratorija. Znači možemo se nadati, vjerovat, da će uskoro naš laboratorij biti u funkciji.
3. To ste isto odgovorili, naime zanimalo me da li ste kao gradonačelnik ovog grada reagirali na ovu izjavu ministra Kujundžića? Za razliku od vas ja imam protiv bolnice u Zagvozdu, poštujem svaki kraj, ali mislim, rekli ste da ste mu proslijedili dopis, dio tog dopisa je evo tu i pročitan. Vjerujem samo da ste dovoljno, da ste mu dovoljno jasno objasnili da je u situaciji, kao što ste i sami rekli, u kojoj je naše zdravstvo gdje nedostaje novca za skupe lijekove za djecu kojoj ti lijekovi zaista život znače pa ja bih rekla suludo trošit tako važan zdravstveni novac i ulagat u jednu bolnicu u Zagvozdu, a s druge strane imamo makarsku zgradu Doma zdravlja koja je maltene gotova kompletna infrastruktura u kojoj čak imamo predviđenu i operacijsku salu i mislim da pored tog dopisa koji ste poslali da zaista trebate inzistirat na jednom razgovoru jer ono čega se ja bojim, a to je da nekako ispadamo, Makarska ispada iz svih kombinacija i meni se čini da je ovo zadnji vlak, ako ga ne uhvatimo u smislu jačanja zdravstvene zaštite u našemu Domu zdravlja da više nećemo imat tu priliku.

**Gradonačelnik Grada Makarske Jure Brkan** odgovorio je na postavljena pitanja:

1. Rekli ste tema oko koje ja mislim da nema disonantnih tonova između bilo pozicije ili opozicije i zajednički interes nam je Dom zdravlja i zdravstvena skrb naših građana, zajednički interes. Tako da bilo koje pitanje vezano za Dom zdravlja ja shvaćam jednostavno kao dobronamjerno postavljenu temu. Ja sam odgovarao na pitanje vijećnice Novak, ali sad ću ponovit. Dopis Županiji, evo ga ja ga imam ispred sebe, 9. studenoga upućen, zaprimljen 14. studenoga i to upućen je Splitsko-dalmatinskoj županiji, Skupštini Županije splitsko-dalmatinske, na predsjednika gospodina Petroslava Sapunara. I ono je zaprimljeno, e sad što smo radili po tom pitanju sa županom? Sastajao sam se nekoliko puta. Koristimo moment i koristimo sredstva. Ako je Dom zdravlja Splitsko-dalmatinske županije izvršio neke javne nabavke pa sada oprema zgradu i sređiva je po provedenim procedurama javne nabave i svega ostalog zašto bi mi to sada prekidali. Nek se završi što je započeto. Ako Dom zdravlja Splitsko-dalmatinske županije pregovara s kadrovima, župan asistira u tome i u finalizaciji su zašto bi mi sada to prekidali, neka se to završi. Prvi put nisam slaga, nije došlo odmah na dnevni red. Ja sam očekiva da će doći odmah na dnevni red, nakon toga smo nekoliko puta komunicirali, došli smo do zajedničkih zaključaka. Idemo što je dobro, pozitivno, neka se završi, a kako ćemo se dogovoriti i sa županom i sa predsjednikom Županijske skupštine o samom izdvajanju Doma zdravlja. Da završimo ulaganja, zbog čega da prekidamo, pa prijenos, pa osnivanje, pa sve ostalo, pa ponovni procesi javne nabave, dok ovdje gledamo nešto što se radi, izvodi, a sredstva su osigurana za završetak, držim da je to nama isto bolje. Također samo knjiženje Doma zdravlja je u tijeku, zgrade, da postane vlasništvo Grada Makarske. i to čekamo da se završi da nam bude jedan dodatni moment. To je što se tiče samog izdvajanja Doma zdravlja, virujte ne radimo na štetu, ne želimo radit na štetu, samo da dobijemo najviše, a imamo sluh i razumijevanje županije. Mi tražimo što možemo i koliko možemo. Zakon je točno definirao da Grad bude osnivač. Zašto Županija ne bi osnovala još jedan Dom zdravlja, ona ima tu mogućnost.
2. Za laboratorij sam sve odgovorio.
3. Što se tiče ministra Kujundžića i reagiranja također sam reka slažem se s vama grad Makarska mora imat najbolju zdravstvenu zaštitu. Moj dopis ministru dat ću vam malo poslije nemam uza se više nijedan. Ponovno, sve u cilju što bolje zdravstvene skrbi naših građana. Odradili smo sve pravovremeno i u konstantnim smo razgovorima i dogovorima. Negdje popuštamo, negdje zatežemo, ali vjerujte ne stojimo na mjestu, ne čekamo da nas vrijeme pojede.

**Vijećnica Jagoda Martić** komentira odgovore na pitanja:

Naglasila bih ono što ste i vi rekli da je ova tema zapravo uvijek bila iznad politike, iznad dnevne politike. Podsjetila bih one koji možda nisu bili u prijašnjim sazivima Gradskog vijeća pa to možda ne znaju da je isto tako, ista ovakva odluka kao što je sad treći put poslata prema Županiji donesena jednoglasno na Gradskom vijeću i 2008. godine. Isto nam se negdje na putu prema Županiji zagubilo pa smo onda to ponavljali 2009. i uvijek je tu bilo jedinstvo svih političkih stranaka u Gradskom vijeću jer znamo da je problematika zdravstva problematika svih nas. Bolest ne pita tko je lijevi ni desni, ni crveni ili plavi, nego smo svi tu jednako osjetljivi. Prema tome u tom smislu i dalje i sve ove naše sugestije i sve nastojanje je na neki način upravo u tom smislu da vam damo, da vas možda ono što bi se reklo i potaknemo da još intenzivnije na tome radite. I to što se sad konačno, nakon silnih godina neulaganja ulaže u makarski Dom zdravlja, konačno smo valjda i mi došli na red, a samo podsjetiti da od decentraliziranih sredstava županijski Dom zdravlja na račun Makarske dobiva, ja mislim, najveći iznos, međutim evo dosad nismo imali sreće da se uloži pa dobro da se to započelo i da se s tim završilo. Tako evo još jednom samo bih htjela naglasiti da apsolutno imate podršku svih vijećnika jer zato sam i rekla na početku i Odbor za zdravstvo je bio zamišljen kao nekakvo još jačanje naših pozicija i zato mi je žao da se još nismo sastali, valjda hoćemo i na tu temu.

**Vijećnik Josip Paunović** postavlja pitanja:

1. Na jedno ste već odgovorili, vezano je za gradsku jezgru za ove reklame, tako da to neću sada.
2. Riva na Marineti onaj dio koji je ulegao, koji se udubio. Hoće li i kada ići sanacija toga? Dio rive od lukobrana do Marinete, znači onaj dio koji nije uređen, gdje je sada parking, hoće li se taj dio uređivati, znači hoće li se postavljati taj kamen ili će to ići na neki drugi način? Šetnica ima samo onaj jedan dio, sad je tamo parking.
3. Zanima me hoće li i ovo ljeto vozit vlakić na šetnici i je li već sklopljen ugovor ili neka odluka ili još nije?

**Zamjenik gradonačelnika Grada Makarske Dražen Nemčić** je odgovorio na postavljena pitanja:

1. Evo baš pretprošli tjedan ima 10-ak dana ravnatelj Lučke uprave Domagoj Maroević je bio tu na sastanku, dotakli smo se te teme. Reka je da sredstva u 2018. godini nisu planirana za popravak ovoga dijela rive, međutim da evo kaže čut ćemo se negdi od sredine drugoga, da postoji mogućnost ako negdje na nekim mjestima neki projekti ne bude mogućnost realiziranja u 2018. da rebalansom predvide sredstva za taj popravak. Tako da evo radimo na tome, to nam je možemo reći obećano. Znači tko nama obeća, ja ću obećat vama da će bit riješeno, sad nemojte me držat za rok jer ovisi o njima, ali evo radi se na tome tako da evo nije stavljamo sa strane.
2. Šetnica na Osejavi, isto smo se dotakli teme, ali isto je pitanje kao, znači sredstva nisu predviđena, ali evo pokušat ćemo što možemo više sredstava izvući iz Lučke uprave ipak se radi o njihovom području rive koji su dužni održavati i jednostavno imaju sredstva samo netko ih triba otić pitat, a to smo mi, tako da evo, hvala.

**Gradonačelnik Grada Makarske Jure Brkan** odgovorio je na postavljeno pitanje:

1. Ja ću vam odgovorit vezano za vlakić i šetnicu na plaži. Zašto vlakić vozi uopće po šetnici? Da bi bila moguća komunikacija između zapadnog dijela makarske plaže i centra. Svojevremeno dok sam radio u Turističkoj zajednici, neposredno prije otvaranja hotela Romana dobijali smo veliki broj upita da li će vlakić vozit? Da li će vlakić vozit? Hotel Romana ga ima u svojim katalozima kao nažalost jedino sredstvo javnog prijevoza unutar grada Makarske. Mimo hotela Romana svi ostali hoteli dosta, neću reći ovise, ali im je taj vlakić kao prometnica njihovim gostima dosta znači, pogotovo kupačima koji idu dalje sve dio Cvitačke i ostalo. Držim da je taj vlakić potreba bar dok još nemamo razrađen sustav javnog gradskog prijevoza. Radimo na sustavu javnog gradskog prijevoza ali držim da on nije tu samo sam zbog sebe ili da bi njegov gazda mogao zaradit, nego držimo da je on kao dodatni sadržaj dodatna usluga našim prvenstveno turistima, jer da je građanima vozio bi i zimi, prvenstveno turistima i jedan je dio turističke ponude grada Makarske. Po dosadašnjem potpisanom ugovoru o koncesiji on ima pravo, ja mislim, do osmog mjeseca ovoga ljeta, a daljnjem načinu da li ćemo mi nešto napravit, pa ćemo mi uspit završit studiju prometa, ugibalište i sve ostalo i oformit neki javni gradski prijevoz ili nešto drugo kažem ne ovisi samo o tome. On je trenutno i potreba i sadržaj turističke ponude grada Makarske. Moj je stav da vlakić ide dalje, e sad pravno i proceduralno da li ćemo sve završit, čovik ima i dalje koncesiju i završit ćemo do tada. Predvidit ćemo što ćemo iza toga.

**Vijećnik Milan Grbavac** postavlja pitanja:

1. Molio bih pismeni odgovor, a pitanje glasi kome je sve dug po komunalnom doprinosu i dug po korisnicima javno- prometnih površina otpisan ili otišao u zastaru? To je pitanje za pismeni odgovor.
2. Drugo pitanje moje se svodi na Duminu ledinu. Građani Dumine ledine su ogorčeni jel znamo što se dogodilo prošlo lito da se izlila kanalizacija s Dumine ledine u more na plažu. Ništa nismo poduzeli i ništa nije učinjeno osim šta smo sanirali jednoga koji se priključio s kanalizacijom na slivne vode, međutim takvih još postoji. Dumina ledina jednostavno smrdi po smradu, a onaj pothodnik se pretvorio u javni WC. Jednostavno, kompletno, upozoravao sam zadnjih deset, petnaest, dvadeset dana i redare da dođu bliže, imamo jednu grupu građana koji se tamo stalno nalaze, malo da ne kažem kakvih, koji vrše nuždu u hodnicima zgrada di stignu, uz prolaznike, uz sve, ništa do sada nismo mogli da poduzmemo u svezi toga, od inspekcije do ničega.
3. Treće pitanje se svodi, svi znamo da postoje neodgovorni vlasnici pasa koji ih vode, pogotovo vode pase što se smatraju po zakonu opasnim psima bez brnjica, bez košara, bez povodca, puste ih po rivi slobodno da šeću. Imamo dokaze od restorana Biokovo, od biti hotela Biokovo do rive imate na dva mista jako veliku površinu izmeta koju građani nanose nogama. Uvečer ne možete prošetati plažnim dijelom plaže od pasa koji su pušteni slobodno da šetaju, vlasnicima uz. Da li nešto Grad misli poduzeti? Koje ima ovlasti da to kažnjava?

**Gradonačelnik Grada Makarske Jure Brkan** odgovorio je na postavljeno pitanje:

1. Pitali ste kome je dug po komunalnom doprinosu i po porezu za korištenje javno- prometne površine otpisan i da vam dostavimo u pisanoj formi. Ja bih vas molio samo da mi kažete za koju godinu? Hoćete ovu, hoćete prošlu, hoćete u mandatu gospodina Bilića ili u mome?

**Vijećnik Milan Grbavac** nadopuna pitanja:

1. Ja bih molio ako može zadnjih 12 godina.

**Gradonačelnik Grada Makarske Jure Brkan** odgovorio je na postavljeno pitanje:

1. Zadnjih 12 godina. To je sveobuhvatna dokumentacija, znači kome je otpisano i po kojoj osnovi, O.K., dobit ćete napismeno. A što se tiče ovih drugih Dumine ledine to će vam gospodin Vranješ, pasa i izmeta, to će vam gospodin Nemčić.

**Zamjenik gradonačelnika Grada Makarske Joze Vranješ** jeodgovorio na postavljeno pitanje:

1. Upoznati smo sa problemom koji ste spomenuli, dakle miješanog sustava odvodnje, dakle sustava u kojem je i oborinska odvodnja i fekalna odvodnja u istome sustavu. Grad Makarska je davno trebao napustiti taj sustav. On postoji negdje u centralnim dijelovima grada gdje se on može teško razdvojiti, odnosno zahtijeva veliku rekonstrukciju, ali recimo napravi se kada je HDZ-ova vlast radila rekonstrukciju centralnog dijela Kalalarge itd., tu se recimo razdvajao taj sustav. Ovo što imamo na Duminoj ledini, dakle tu imamo odvojeni sustav, ustvari trebali bi imati, međutim pojedini građani su se svojevoljno spojili na sustav fekalne odvodnje sa oborinskom vodom. Postoje načini na koje se to može ustanoviti, međutim mi smo ispitivali sve zakonske mogućnosti. Komunalni redari i kada se detektira tko je to, mogu jedino ono što se kaže na lipu rič sa vlasnikom dogovorit da on tu oborinsku vodu odvede ili u oborinski sustav, ili da je pusti na ulicu koja će dalje tu oborinsku vodu pokupit sa slivnicima oborinske odvodnje u trupu ceste. Tu imamo i jedan problem gdje je oborinska odvodnja začepljena iznad Dumine ledine kod zgrade Investprojekta, razgovarali smo sa vlasnicima i radimo jedno rješenje kako da tu oborinsku vodu tu odvojimo jer tu dolazi najveća količina. Dakle na tome se radi i u gradu Makarskoj se trenutno sprema pet projekata oborinske odvodnje na nivou ciloga grada. Ja sam u petak dobio jedan od tih projekata koji je na razini glavnog projekta. Ali kažem tome tribamo pristupit sustavno, ne možemo tome pristupit baš jednostavno kako neki građani zamišljaju da se to može pa kažu, stavite širu cijev ili takve nekakve ideje. Ja sam tehničke struke i to tako ne može jer ako stavimo na toj dionici širu cijev pa se ta šira cijev ulijeva 100 metara dalje, dakle ne možete problem prebacivat sa jedne pozicije na drugu. Problem ili možete riješit sustavno i riješili ste ga tehnički, tako da je to, evo ja sam pokušao nekako vam objasnit stanje na terenu. Sve sam to vidio, na tome radimo u suradnji i sa Vodovodom, ali kažem di god možemo i di god radimo nešto, ja osobno na puno mjesta pričam s građanima i nastojim pojasnit da ne može to tako i da oborinsku vodu ne spajaju u kanalizaciju, jer to nam se dešava ne samo na Duminoj ledini. To nam se dešava na križanju, odnosno na, kod restorana Deny se to dešava na dnu Istarske ulice, to vam se dešava na dnu Ulice Ivana Meštrovića, znači ima pozicija po gradu jako puno. To vam se dešava tu kod Vatrogasnog doma. Mi smo markirali sve te pozicije di se to dešava, ali kažem vam jako je nezgodno ako pristupimo nekakvim paušalnim, jednostavnim rješenjima da to otklonimo jer ćemo samo problem prebacit na poziciju dalje. Tako da trenutno na tome radimo i evo nadam se da će na kraju krajeva i proradit svijest naših građana da ne čine takve stvari jer nažalost to dešava i na novim građevinama. Ja ih i ovim putem apeliram da miješani sustav oborinske i fekalne odvodnje više ne egzistira nigdje i da nas to neće dovest nigdje. Evo kažem pripremamo projekte i radimo. Do sada se nešto radilo na oborinskoj odvodnji. Dosta tih projekata je napravljeno jako loše, nije da ovdje nekoga prozivam, to sam govorio kad su se oni radili, to govorim i sada i sad se opet na njih mora vratiti i napravit rekonstrukciju i potrošit ogromne novce, ali to je jednostavno tako. Dakle na tome se radi i to je ono što vam ja mogu reći, a paušalna rješenja koja neki građani nude, ja ne mogu prihvatit, jer ne mogu problem prebacit s jednog građana na drugog, to nema smisla.

**Zamjenik gradonačelnika Grada Makarske Dražen Nemčić** je odgovorio na postavljeno pitanje:

1. Znači način držanja kućnih ljubimaca, tj. pasa i mačaka je propisan Odlukom o komunalnom redu Grada Makarske kao i odlukom koja se zove kao što sam reka. Tu su propisane i sankcije za one koji se ne pridržavaju tih odredbi i propisano je da komunalni redari nadziru to. Znači normalno psi se moraju vodit na povodcu, svaki građanin mora uz svoga psa nosit vrećicu sa kojom će pokupit izmet te ih ne smiju puštat na dječja igrališta, ne smiju se puštat na uređene zelene površine, plaže itd. Nažalost komunalni redari ne mogu bit na svakom mjestu u svako vrijeme, jednostavno se ne mogu klonirati da bi sve pokrili. Kao i u svakome drugome recimo prekršaju jednostavno se događaju tako i ovo, kao što ima prometnih prekršaja koji se ne mogu suzbit 100 % tako se događaju i takvi da 1 ili 2 neodgovorna vlasnika, a evo složit će se sigurno ovdje svi koji imaju kućne ljubimce koji se odgovorno ponašaju da takvi imaju, jednostavno pokvare kompletnu sliku. Znači što kažete pusti psa on obavi nuždu briga njega, taj se najvjerojatnije tako ponaša i kući sa svojim roditeljima, sa svojom djecom itd. Znači to je prvenstveno s jedne strane ogledalo samoga vlasnika što ne znači da se Grad, tj. komunalni redari ne mogu potrudit, uložit maksimalne napore da bi stanje reda digli na višu razinu. Još jedna stvar koja bi možda pomogla rješavanju toga problema je uređenje površina namijenjenih za kućne ljubimce. Ja sam se osobno angažirao na tome da nađemo površine na 3 dijela grada koje bi posebno odredili gdje se kućni ljubimci mogu izvest, znači u parkove da se mogu istrčavat itd. prema Zakonu o zaštiti životinja moramo dat životinjama priliku znači i to ne smiju biti vezani, ne smiju bit u kućicama, neuvjetni, itd. Znači stupio je novi Zakon o zaštiti životinja, morat ćemo donit novu odluku temeljem toga. Baš smo bili na jednom seminaru gdje je Veterinarska inspekcija, tj. Ministarstvo poljoprivrede organiziralo za jedinice lokalne samouprave i tu se neke smjernice dane. Dakle bez obzira kakvo stanje, kažem nema prepreke da Grad, tj. komunalni redari ulože više truda. A što se tiče opasnih pasa Pravilnik o opasnim psima je propisao da pas nije opasan dok mu se ne dokaže suprotno. Jednostavno je tako, znači veterinar u njegovu knjižicu mora upisati znači da se radi o opasnom psu, znači ili je ugrizao njega prilikom cijepljenja ili je nažalost, tako je propisano, napao možda nekoga drugoga itd. Znači nema više da je sama vrsta opasna pa da mora imati brnjicu i određene znači stvari koje bi spriječile tako da evo kao i kod čovjeka dok mu se ne dokaže suprotno on je praktički ok.

**Predsjednik Gradskog vijeća Grada Makarske Marko Ožić-Bebek** odgovara:

1. Dok mu ne dođe odvjetnik ne može ništa. Odgovor je bio puno jednostavniji što smo mi neuredniji i neuredniji to treba više redara, to je htio reći zamjenik.

**Vijećnik Milan Grbavac** komentar odgovora na pitanje:

1. Ja se slažem i hvala vam na odgovoru, ali isto tako mene je u centru Makarske ujeo pas prije 15 godina, vlasnika nismo znali, ni čiji je ni koji je, da li cijepljen ili ne. Prema tome ja govorim iz osobnog iskustva, a takvih pasa evo i danas i jutros šetaju po rivi. Zakon tretira opasne pase, određene vrste pasa i nalaže nošenje korpe i povodca, međutim vi ćete, slobodno sad prošećite gradom naći ćete takvih 10 pasa, što se nazivaju opasnim pasima, bez košara, bez povodca, bez ičega, a na plaži otiđite popodne kod spomenika pokojnome predsjedniku Tuđmanu pa ćete vidjet šta se događa tamo u onom parku kod Peškere. Jednostavno prolaznici ne smiju proći od tih pasa. Ja poslije ujeda se jako bojim pasa, jednostavno ne mogu proći. Prema tome mislim da, ja jesam i znam da je redara jako malo i da to ne mogu postići, ali ipak se može koliko toliko bar u centru grada, ovdje se može nešto postići.

**Vijećnik Tonći Bilić** postavlja pitanja:

1. Donijeta je odluka o obnovi Gradske knjižnice i proširenju same Gradske knjižnice. Pitanje glasi da li je u planovima za proširenje Gradske knjižnice planirano i proširiti se na sadašnje prostorije koje koristi Folklorni ansambl *Tempet*? Ako je odgovor da, onda me zanima kada i u kojem prostoru se namjerava osigurati daljnji rad Tempeta? Upozoravam da navedeni prostor ne koristi samo Kulturno- folklorni ansambl *Tempet* već i Sportski plesni klub *Briljantin* kao i rekreativci svih dobnih skupina. To je inače zadnji javni prostor takve namjene i pretvaranjem istog u knjižnicu stotinjak građana će ostati bez prostora za svoje potrebe. Pitanje je, normalno da postavljaju, hoće li oni završiti kao kulturne udruge na ulici. Napominjem da recimo u ovom slučaju folklorno društvo ima specifične potrebe, što se tiče samog prostora moraju koristiti pod na kojemu treba bit parket ili drvo, prostor mora bit dovoljno velik da se u njemu može plesati i same ormare za skladištenje svojih nošnji.
2. Gradonačelniče dana 29. 8. prošle godine i 11. 10. prošle godine Grad Makarska je dobio zahtjev od Povjerenstva za rješavanje sukoba interesa da dostavi određenu dokumentaciju tom povjerenstvu. Grad Makarska, radi se o UPU-Moča, Grad Makarska nije dostavio potrebnu dokumentaciju, međutim Povjerenstvo je na temelju javno dostupne dokumentacije donijelo određene odluke. Odluke o odbacivanju anonimnih prijava zbog mogućeg sukoba interesa bivšeg gradonačelnika i zamjenice. Pitanje glasi: zbog čega Grad Makarska Povjerenstvu za sprječavanje sukoba interesa nije dostavio traženu dokumentaciju?

**Gradonačelnik Grada Makarske Jure Brkan** odgovorio je na postavljena pitanja:

Uvaženi zastupniče Bilić, zahvaljujem se na pitanju i drago mi je što vas vidim, nisam vas vidio zadnjih par sjednica Gradskog vijeća.

1. Odluka o obnovi knjižnice, da mi smo krenuli u obnovu knjižnice, cjelokupnu, plansku, sa studijama, sa ispitivanjima, i sa sredstvima predviđenim u Proračunu i sa ugovorima o javnoj nabavci sa svim. Knjižnicu moramo rekonstruirat, neophodna je, potrebna je gradu, a ako se ne rekonstruira, bit će zatvorena. Krećemo sa svim tim projektom, u biti već smo krenuli odavno. Što se tiče Tempeta u pravu ste, gubi svoj prostor koji sada koristi i bio sam na sastanku s njima i rekao sam im da im to trenutno više neće bit opcija. Šta je *Tempet*, čime *Tempet* radi, zašto mu je to potrebno? Ja sam plesao u Tempetu srednju školu, prvu godinu fakulteta, zamjenik Nemčić isto, znamo vrlo dobro o čemu se tu radi i nema nikakve šanse da *Tempet* završi na ulici, ali neće više bit u tome prostoru. Vi kažete, kako ste rekli zadnji javni prostor, a meni je žao što niste u onoj zgradi na Sportskom centru predvidili neki prostor bili za *Tempet* kad je tolika briga bila. Meni je briga, stalo mi je, naći ćemo adekvatan prostor za Folklorni ansambl *Tempet* da ima gdje vježbat. Kako za njega, tako za *Briljantin* i sve ostalo. Koji je to prostor? Ja ga nemam trenutno, ali tražimo mogućnosti, gledamo, raspitujemo se i neće završit na ulici dok se ne završe radovi u Gradskoj knjižnici. Iza toga će oni imat gdje preselit i adekvatno vježbat.
2. Što se tiče drugog pitanja i zahtjeva Povjerenstva za sukob interesa od 29. 8. i 11. 10., za dva ne znam, za jedan znam i stiglo je do mene di su tražili dokumentaciju. Ta dokumentacija vezana za UPU Moča nije kod mene, nego kod gospođe Jadranke Selak i ja sam joj naložio da pošalje traženu dokumentaciju. Zbog čega nije poslala ja ću sad postavit pitanje gospođi Jadranki Selak zbog čega nije izvršila ono što se od nje tražilo. To vam je tako bilo. Nisam dobio dva upita, jedan je stigao do mene i normalno tko se time bavi tome sam dao. Drago mi je da su vas oslobodili.

**Vijećnik Tonći Bilić** nadopuna pitanja:

1. Evo bit ću konstruktivan, pa ću vam predložit znači prostor za daljnje djelovanje Tempeta. Iskoristite staru upravnu zgradu Metalplastike gdje je bilo i planirano u prizemlju prostor za udruge u kulturi grada Makarske. Sa jako malim sredstvima to možete riješit, a i to je bilo, taj projekt je bio itekako cjelokupan, planski osmišljen, osigurana sredstva za uređenje i dobiveno je 800.000,00 kuna bespovratnih sredstava. Nadam se da ćemo na taj način tempetovcima pomoći da što prije uđu u nove prostore adekvatne za njihovo djelovanje.
2. Što se tiče pak Povjerenstva za odlučivanje o sukobu interesa točno je, ajmo prihvatit ću vaš odgovor da ste zaprimili samo jedan dopis, drugi ne, ali isto tako smatram da kao čelnik tijela, neovisno što vi direktno niste involvirani i direktno ne radite po tom pitanju, snosite dio odgovornosti za neizvršavanje obveza gradskih službenika. S obzirom da se radilo o anonimnim prijavama, onda bi se dalo zaključiti iz kojeg smjera vjetar puše i tko je eventualno kreirao te anonimne prijave.

**Gradonačelnik Grada Makarske Jure Brkan** odgovorio je na dopunu pitanja:

1. Samo da se zahvalim gospodinu Biliću na konstruktivnom prijedlogu za Metalplastiku, ali napomenut ću vas završili ste na sudu sa Matom Jujnovićem zbog te zgrade Metalplastike a pošto tko zna, znate naše sudstvo, kad će to završit ja ću tražit od naše države, a već smo tražili da nam da Vilu Irenu. Pa ćemo mi *Tempet* i sve zabavne manifestacije stavit u Vilu Irenu, prije će to završit nego spor s Matom Jujnovićem.
2. Što se tiče konzekvenci za neodgovaranje Povjerenstvu za sukob interesa, konzekvence će snosit upravo onaj tko nije ispoštovao gradonačelnikovo traženje. Prvo će on snosit, a onda ako do mene dođe, dođe, eto tako će ići.

Nakon stanke tajnica Gradskog vijeća Grada Makarske Lara Rakušić Ivanković obavila je prozivku vijećnika i konstatirala da je na sjednici nazočno 16 od 17 vijećnika kao i da je nastavak održavanja sjednice pravovaljan.

Nakon aktualnog sata, a u skladu s člankom 76. Poslovnika o radu Gradskog vijeća Grada Makarske, predsjednik Gradskog vijeća Grada Makarske je predložio sljedeći:

**Dnevni red**

1. Prijedlog zapisnika s 5. sjednice Gradskog vijeća Grada Makarske održane 21. prosinca 2017. g.
2. Prijedlog odluke o pristupanju promjeni Statuta Grada Makarske
3. Prijedlog odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada
4. Prijedlog odluke o komunalnom redu
5. Prijedlog odluke o izradi Izmjena i dopuna Urbanističkog plana uređenja naselja Zelenka 2
6. Prijedlog odluke o izmjeni i dopuni Odluke o suglasnosti za otkup zemljišta u trasi prometnice Ulice Europske zajednice, s jugoistočnim odvojkom iste
7. Prijedlog odluke o izmjeni i dopuni Odluke o suglasnosti za otkup zemljišta za parking kod dvorane GSC-a Makarska
8. Prijedlog odluke o rasporedu sredstava političkim strankama iz Proračuna Grada Makarske u 2018. godini
9. Prijedlog odluke o raspuštanju Savjeta mladih

U ime Kluba vijećnika SDP-HNS-HSU u raspravi je sudjelovao vijećnik **Tonći Bilić** koji je kazao kako traže da se točka 6. i 7. predloženog dnevnog reda povuku s današnje sjednice. Kazao je kako će raspravljati i donijeti odluku po ovim točkama na temelju rješenja o komunalnom doprinosu ili upravnom aktu koje nije pravomoćno. Vijećnik je kazao kako je 22. siječnja ove godine izdan upravni akt, 15 dana je rok za žalbu, 15 dana ističe tek sljedeći tjedan, stoga predlažu da se povuku ove dvije točke s dnevnog reda.

**Predsjednik Gradskog vijeća Marko Ožić-Bebek** je zaključio raspravu i odredio pauzu radi konzultiranja sa službama koje su pripremile ove dvije točke.

 Nakon stanke tajnica Gradskog vijeća Grada Makarske Lara Rakušić Ivanković obavila je prozivku vijećnika i konstatirala da je na sjednici nazočno 16 od 17 vijećnika kao i da je nastavak održavanja sjednice pravovaljan.

**Predsjednik Gradskog vijeća Marko Ožić-Bebek** je kazao kako stavlja prijedlog da se 6. i 7. točka predloženog dnevnog reda povuku iz razloga što nisu pravomoćne, a one će biti pravomoćne do rasprave po njima jer će se stranka odreći prava na žalbu, na glasovanje.

**Predsjednik Gradskog vijeća Marko Ožić-Bebek** je prijedlog Kluba vijećnika SDP-HNS-HSU da se s dnevnog reda skine točka 6. Prijedlog odluke o izmjeni i dopuni Odluke o suglasnosti za otkup zemljišta u trasi prometnice Ulice Europske zajednice, s jugoistočnim odvojkom iste stavio na glasovanje.

*Predloženo s 7 (sedam) glasova ZA nije usvojeno.*

**Predsjednik Gradskog vijeća Marko Ožić-Bebek** je prijedlog Kluba vijećnika SDP-HNS-HSU da se s dnevnog reda skine točka 7. Prijedlog odluke o izmjeni i dopuni Odluke o suglasnosti za otkup zemljišta za parkiralište kod dvorane GSC-a Makarska stavio na glasovanje.

*Predloženo s 7 (sedam) glasova ZA nije usvojeno.*

**Predsjednik Gradskog vijeća Marko Ožić-Bebek** je predloženi dnevni red bez izmjena stavio na glasovanje.

*Ovako predloženi dnevni red je usvojen s 9 (devet) glasova ZA, 6 (šest) glasova PROTIV i 1 (jednim) SUZDRŽANIM glasom.*

1. **Prijedlog zapisnika s 5. sjednice Gradskog vijeća Grada Makarske održane 21. prosinca 2017. g.**

U ime Odbora za statutarno-pravna pitanja vijećnica **Gordana Muhtić** je dala uvodno obrazloženje.

**Predsjednik Gradskog vijeća Grada Makarske Marko Ožić-Bebek** je u ime Kluba vijećnika HDZ-a i koalicijskih partnera sudjelovao u raspravi.

U ime Kluba vijećnika SDP-HNS-HSU u raspravi je sudjelovala vijećnica **Gordana Muhtić.**

Vijećnik **Josip Paunović** je sudjelovao u pojedinačnoj raspravi.

Vijećnik **Siniša Srzić** je sudjelovao u pojedinačnoj raspravi, a **predstojnica Ureda gradonačelnika Lara Rakušić Ivanković** je odgovorila na raspravu nakon čega je vijećnik nastavio s pojedinačnom raspravom.

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog zapisnika s 5. sjednice Gradskog vijeća Grada Makarske održane 21. prosinca 2017. godine stavio na glasovanje.

*Zapisnik s 5. sjednice Gradskog vijeća Grada Makarske održane 21. prosinca 2017. godine je jednoglasno usvojen s 16 (šesnaest) glasova ZA.*

1. **Prijedlog odluke o pristupanju promjeni Statuta Grada Makarske**

Uvodno obrazloženje Prijedloga odluke o pristupanju promjeni Statuta Grada Makarske dao je predsjednik Odbora za statutarno-pravna pitanja **Marko Raos.**

U ime Kluba vijećnika SDP-HNS-HSU u raspravi je sudjelovala vijećnica **Gordana Muhtić.**

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog odluke o pristupanju promjeni Statuta Grada Makarske stavio na glasovanje.

*Odluka o pristupanju promjeni Statuta Grada Makarske je jednoglasno usvojena s 16 (šesnaest) glasova ZA****.***

1. **Prijedlog odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada**

Uvodno obrazloženje Prijedloga odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada je dao pročelnik Upravnog odjela za komunalne djelatnosti Grada Makarske **Matko Lovreta**.

Uvodno obrazloženje Prijedloga odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada je dala **Koviljka Aškić,** direktorica tvrtke Eko Adria.

U ime Kluba vijećnika SDP-HNS-HSU u raspravi je sudjelovala vijećnica **Gordana Muhtić** koja je predložila sljedeće amandmane:

 **AMANDMAN 1:**

Članak 21. stavak 2. mijenja se i glasi:

„*Vrećice za odvojeno sakupljanje korisnog otpada korisnik javne usluge preuzima, bez naknade, na mjestu koje će biti definirano u Obavijesti o prikupljanju miješanog komunalnog otpada, biorazgradivog komunalnog otpada i reciklabilnog komunalnog otpada, koju će Davatelj javne usluge u pisanom obliku dostaviti korisniku javne usluge do kraja prosinca tekuće kalendarske godine za iduću kalendarsku godinu ili putem mrežne stranice Davatelja javne usluge, kad je to korisniku javne usluge prihvatljivo.“*

 **AMANDMAN 2:**

Članak 75. mijenja se i glasi:

„*Davatelj javne usluge u reciklažnom dvorištu može zaprimati i otpad koji nije nastao na području Grada Makarske te otpad koji nije nastao u kućanstvu, a vlasnik otpada snosi sve troškove gospodarenja tim otpadom prema cjeniku Davatelja javne usluge.“*

 **AMANDMAN 3:**

 Članak 115. stavak 1. mijenja se i glasi:

*„Davatelj javne usluge se neće smatrati odgovornim za kašnjenja u ispunjenju ili za neispunjenje obveza iz Ugovora koje je uzrokovao neočekivanim i nepredvidivim okolnostima izvan njegove razumne kontrole, kao što su radnje građanskih ili vojnih tijela, ograničenja uvedena zakonom, požara, eksplozija, rat, embargo, štrajkovi, lokalni ili nacionalni neredi i nemiri te elementarne nepogode koje onemogućuju sigurno upravljanje i korištenje vozila za prikupljanje otpada.“*

Direktorica tvrtke Eko Adria **Koviljka Aškić** je odgovorila na raspravu vijećnice.

Pročelnik Upravnog odjela za komunalne djelatnosti Grada Makarske **Matko Lovreta** je odgovorio na raspravu vijećnice Gordane Muhtić kazavši kako je predlagatelj u svoje amandmane uključio amandmane koje je predložila vijećnica i to:

**AMANDMAN 1:**

Članak 21. stavak 2. mijenja se i glasi:

„*Vrećice za odvojeno sakupljanje korisnog otpada korisnik javne usluge preuzima, bez naknade, na mjestu koje će biti definirano u Obavijesti o prikupljanju miješanog komunalnog otpada, biorazgradivog komunalnog otpada i reciklabilnog komunalnog otpada, koju će Davatelj javne usluge u pisanom obliku dostaviti korisniku javne usluge do kraja prosinca tekuće kalendarske godine za iduću kalendarsku godinu ili putem mrežne stranice Davatelja javne usluge, kad je to korisniku javne usluge prihvatljivo.“*

 **AMANDMAN 2:**

Članak 75. mijenja se i glasi:

„*Davatelj javne usluge u reciklažnom dvorištu može zaprimati i otpad koji nije nastao na području Grada Makarske te otpad koji nije nastao u kućanstvu, a vlasnik otpada snosi sve troškove gospodarenja tim otpadom prema cjeniku Davatelja javne usluge.“*

 **AMANDMAN 3:**

 Članak 115. stavak 1. mijenja se i glasi:

*„Davatelj javne usluge se neće smatrati odgovornim za kašnjenja u ispunjenju ili za neispunjenje obveza iz Ugovora koje je uzrokovao neočekivanim i nepredvidivim okolnostima izvan njegove razumne kontrole, kao što su radnje građanskih ili vojnih tijela, ograničenja uvedena zakonom, požara, eksplozija, rat, embargo, štrajkovi, lokalni ili nacionalni neredi i nemiri te elementarne nepogode koje onemogućuju sigurno upravljanje i korištenje vozila za prikupljanje otpada.“*

**Zamjenik gradonačelnika Grada Makarske Dražen Nemčić** je odgovorio na raspravu.

**Predsjednik Gradskog vijeća Grada Makarske Marko Ožić-Bebek** je u ime Kluba vijećnika HDZ-a i HSLS-a sudjelovao u raspravi.

U pojedinačnoj raspravi je sudjelovaovijećnik **Siniša Srzić** kojemu je na izlaganja u raspravi odgovoriladirektorica tvrtke Eko Adria **Koviljka Aškić** i **zamjenik gradonačelnika Grada Makarske Dražen Nemčić.** Vijećnik **Siniša Srzić** je replicirao na odgovore. Na repliku vijećnika su odgovorili **predsjednik Gradskog vijeća Grada Makarske Marko Ožić-Bebek** i direktorica tvrtke Eko Adria **Koviljka Aškić.**

Vijećnik **Josip Paunović** je sudjelovao u pojedinačnoj raspravi, a odgovore na pitanja postavljena u raspravi su dali direktorica tvrtke Eko Adria **Koviljka Aškić** i direktor Makarskog komunalca d.o.o. **Čedo Crljen.**

U pojedinačnoj raspravi je sudjelovaovijećnik **Miro Mucić,** a na postavljena pitanja je odgovorio direktor Makarskog komunalca d.o.o. **Čedo Crljen.**

Vijećnica **Gordana Muhtić** je sudjelovala u pojedinačnoj raspravi. **Predsjednik Gradskog vijeća Grada Makarske Marko Ožić-Bebek** je upozorio vijećnicu da se drži teme rasprave nakon čega je vijećnica **Gordana Muhtić** nastavila pojedinačnu raspravu.

**Predsjednik Gradskog vijeća Grada Makarske Marko Ožić-Bebek** je sudjelovao u pojedinačnoj raspravi, a replicirala mu je vijećnica **Gordana Muhtić.** **Predsjednik Gradskog vijeća grada Makarske Marko Ožić-Bebek** je odgovorio na repliku.

**Gradonačelnik Grada Makarske Jure Brkan** je odgovorio na ranije rasprave vijećnika **Siniše Srzića** i vijećnice **Gordane Muhtić.**

Vijećnik **Josip Paunović** je u pojedinačnoj raspravi postavio pitanja, a odgovore na postavljena pitanja je daodirektor Makarskog komunalca d.o.o. **Čedo Crljen.**

S obzirom na to da više nije bilo prijavljenih za raspravu predsjednik Gradskog vijeća Grada Makarske je zaključio raspravu.

**Predsjednik Gradskog vijeća Grada Makarske Marko Ožić-Bebek** je kazao kako je amandmane koje su predložili Makarski komunalac i SDP, Gradska uprava prihvatila i kako će biti sastavni dio ove odluke.

Pročelnik Upravnog odjela za komunalne djelatnosti Grada Makarske **Matko Lovreta** je pročitao amandmane vijećnika Ivana Šimića koji nije bio nazočan na sjednici, ali je dostavio sljedeće amandmane:

 **AMANDMAN 1:**

 Čl. 12.

*„Izračun cijene javne usluge vrši se na temelju veličine stambenog ili poslovnog prostora i ukupnog volumena ugovorenih spremnika u broju pražnjenja po načelu „onečišćivač plaća“.“*

**AMANDMAN 2:**

Čl. 17.

*„Stavak 15. novi korisnici – u najdužem roku od mjesec dana od stjecanja prava vlasništva nad nekretninom, obavijestiti Davatelja usluge.“*

**AMANDMAN 3:**

Čl. 98.

*„Obavezna minimalna javna usluga obuhvaća razmjerni trošak za ekonomski održivo poslovanje, sigurnost, redovitost i kvalitetu pružanja javne usluge koja je razmjerna količini prostornih metara stambenog ili poslovnog prostora.“*

**Predsjednik Gradskog vijeća Grada Makarske Marko Ožić-Bebek** je upitao predlagatelja da se očituje o amandmanima vijećnika Ivana Šimića.

**Zamjenik gradonačelnik Grada Makarske Dražen Nemčić** nije prihvatio kao predlagatelj predloženi amandman 1 vijećnika Ivana Šimića.

Predsjednik Gradskog vijeća Grada Makarske je amandman 1 vijećnika Ivana Šimića stavio na glasovanje.

*Predloženi amandman 1 vijećnika Ivana Šimića s 0 (nula) glasova ZA nije usvojen.*

**Zamjenik gradonačelnik Grada Makarske Dražen Nemčić** nije prihvatio kao predlagatelj predloženi amandman 2 vijećnika Ivana Šimića.

Predsjednik Gradskog vijeća Grada Makarske je amandman 2 vijećnika Ivana Šimića stavio na glasovanje.

*Predloženi amandman 2 vijećnika Ivana Šimića s 0 (nula) glasova ZA nije usvojen.*

**Zamjenik gradonačelnik Grada Makarske Dražen Nemčić** nije prihvatio kao predlagatelj predloženi amandman 3 vijećnika Ivana Šimića.

Predsjednik Gradskog vijeća Grada Makarske je amandman 3 vijećnika Ivana Šimića stavio na glasovanje.

*Predloženi amandman 3 vijećnika Ivana Šimića s 0 (nula) glasova ZA nije usvojen.*

Predsjednik Gradskog vijeća grada Makarske Marko Ožić-Bebekje Prijedlog odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada čiji su sastavni dio usvojeni amandmani stavio na glasovanje.

*Odluka o načinu pružanja javne usluge prikupljanja miješanog komunalnog otpada i biorazgradivog komunalnog otpada čiji su sastavni dio usvojeni amandmani je usvojena jednoglasno s 16 (šesnaest) glasova ZA.*

1. **Prijedlog odluke o komunalnom redu**

Uvodno obrazloženje Prijedloga odluke o komunalnom redu je dao pročelnik Upravnog odjela za komunalne djelatnosti Grada Makarske **Matko Lovreta**.

U ime Kluba vijećnika SDP-HNS-HSU u raspravi je sudjelovala vijećnica **Gordana Muhtić,** a na pitanja iz rasprave je odgovorio pročelnik Upravnog odjela za komunalne djelatnosti Grada Makarske **Matko Lovreta**. U ime Kluba vijećnika SDP-HNS-HSU vijećnica **Gordana Muhtić** je nastavila raspravu i predložila sljedeće amandmane:

 **AMANDMAN 1:**

U čl. 34. Odluke o komunalnom redu iza riječi: „suvišna buka“, dodaju se riječi: „svjetlosno onečišćenje“.

 **AMANDMAN 2:**

U čl. 199. iza riječi: „pisanim putem“, dodaju se riječi: „u roku od najviše 5 (pet) dana“.

Na izlaganje vijećnice Gordane Muhtić je odgovor dao pročelnik Upravnog odjela za komunalne djelatnosti Grada Makarske **Matko Lovreta.** Vijećnica **Gordana Muhtić** je dala komentar na odgovor pročelnika.

U pojedinačnoj raspravi je sudjelovao vijećnik **Siniša Srzić** kojemu je na upite tokom rasprave odgovaraopročelnik Upravnog odjela za komunalne djelatnosti Grada Makarske **Matko Lovreta. Predsjednik Gradskog vijeća Marko Ožić-Bebek** je upozorio vijećnika Sinišu Srzića na prekoračenje vremena za izlaganje i odgovorio na raspravu vijećnika. Vijećnik **Tonći Bilić** je replicirao na pojedinačnu raspravu vijećnika Siniše Srzića.

S obzirom na to da više nije bilo prijavljenih za raspravu predsjednik Gradskog vijeća Grada Makarske je zaključio raspravu.

**Predsjednik Gradskog vijeća Grada Makarske Marko Ožić-Bebek** je pročitao amandmane Kluba vijećnika SDP-HNS-HSU i zamolio predlagatelja da se izjasni o podnesenim amandmanima:

**AMANDMAN 1:**

U čl. 34. Odluke o komunalnom redu iza riječi: „suvišna buka“, dodaju se riječi: „svjetlosno onečišćenje“.

**Zamjenik gradonačelnik Grada Makarske Dražen Nemčić j**e prihvatio kao predlagatelj predloženi amandman 1, Kluba vijećnika SDP-HNS-HSU.

**AMANDMAN 2:**

U čl. 199. iza riječi: „pisanim putem“, dodaju se riječi: „u roku od najviše 5 (pet) dana“.

**Zamjenik gradonačelnik Grada Makarske Dražen Nemčić** je prihvatio kao predlagatelj predloženi amandman 2, Kluba vijećnika SDP-HNS-HSU.

Predsjednik Gradskog vijeća Grada Makarske Marko Ožić-Bebek je Prijedlog odluke o komunalnom redu čiji su sastavni dio usvojeni amandmani stavio na glasovanje.

*Odluka o komunalnom redu čiji su sastavni dio usvojeni amandmani je usvojena jednoglasno s 15 (petnaest) glasova ZA.*

Nakon stanke tajnica Gradskog vijeća Grada Makarske Lara Rakušić Ivanković obavila je prozivku vijećnika i konstatirala da je na sjednici nazočno 16 od 17 vijećnika kao i da je nastavak održavanja sjednice pravovaljan.

1. **Prijedlog odluke o izradi Izmjena i dopuna Urbanističkog plana uređenja naselja Zelenka 2**

Uvodno obrazloženje Prijedlogaodluke o izradi Izmjena i dopuna Urbanističkog plana uređenja naselja Zelenka 2 je dao voditelj Odsjeka za provedbu dokumenata prostornog uređenja i građenja **Tonći Vuković.**

U ime Kluba vijećnika SDP-HNS-HSU u raspravi je sudjelovao vijećnik **Tonći Bilić,** kojemu je na izlaganje i upite iz rasprave odgovoriovoditelj Odsjeka za provedbu dokumenata prostornog uređenja i građenja **Tonći Vuković.**

U pojedinačnoj raspravi je sudjelovao i vijećnik **Sretan Glavičić** kojemu je na iznesene upite iz raspraveodgovoriovoditelj Odsjeka za provedbu dokumenata prostornog uređenja i građenja **Tonći Vuković.**

S obzirom na to da više nije bilo prijavljenih za raspravupredsjednik Gradskog vijeća Grada Makarske Marko Ožić-Bebek je stavio na glasovanje Prijedlogodluke o izradi Izmjena i dopuna Urbanističkog plana uređenja naselja Zelenka 2.

*Odluka o izradi Izmjena i dopuna Urbanističkog plana uređenja naselja Zelenka 2 je usvojena jednoglasno s 16 (šesnaest) glasova ZA.*

1. **Prijedlog odluke o izmjeni i dopuni Odluke o suglasnosti za otkup zemljišta u trasi prometnice Ulice Europske zajednice, s jugoistočnim odvojkom iste**

Uvodno obrazloženje Prijedlogaodluke o izmjeni i dopuni Odluke o suglasnosti za otkup zemljišta u trasi prometnice Ulice Europske zajednice, s jugoistočnim odvojkom iste je dao voditelj Odsjeka za provedbu dokumenata prostornog uređenja i građenja **Tonći Vuković.**

U ime Kluba vijećnika SDP-HNS-HSU u raspravi je sudjelovao vijećnik **Tonći Bilić** koji je predložio da se objedini rasprava po točki 6. i 7. dnevnog reda jer se radi o istom pravnom temelju, a da se glasuje odvojeno, nakon čega je nastavio izlaganje u ime Kluba vijećnika. Na postavljene upite i raspravu su odgovorili voditelj Odsjeka za provedbu dokumenata prostornog uređenja i građenja **Tonći Vuković** i savjetnica za održavanje komunalne infrastrukture i pripremu građenja **Sonja Duka.**

**Predsjednik Gradskog vijeća Grada Makarske Marko Ožić-Bebek** je postavio pitanje na koje je odgovorila savjetnica za održavanje komunalne infrastrukture i pripremu građenja **Sonja Duka.**

Vijećnik **Josip Paunović** je sudjelovao u pojedinačnoj raspravi, a na izlaganje i upite iz rasprave mu je odgovorila savjetnica za održavanje komunalne infrastrukture i pripremu građenja **Sonja Duka.**

U pojedinačnoj raspravi je sudjelovao vijećnik **Siniša Srzić** kojemu je na postavljena pitanja u raspraviodgovorila savjetnica za održavanje komunalne infrastrukture i pripremu građenja **Sonja Duka.** Na odgovor je replicirao vijećnik **Tonći Bilić** kojemu su na repliku odgovorilisavjetnica za održavanje komunalne infrastrukture i pripremu građenja **Sonja Duka i** voditelj Odsjeka za provedbu dokumenata prostornog uređenja i građenja **Tonći Vuković.**

U pojedinačnoj raspravi je sudjelovala vijećnica **Hloverka Novak Srzić** kojoj su na izlaganje odgovore dali **predsjednik Gradskog vijeća Grada Makarske Marko Ožić-Bebek** i **gradonačelnik grada Makarske Jure Brkan.** Na odgovore je replicirao vijećnik **Tonći Bilić** kojemu je na repliku odgovorio **predsjednik Gradskog vijeća Grada Makarske Marko Ožić-Bebek.**

Vijećnik **Marko Raos** je sudjelovao u pojedinačnoj raspravi, a odgovor na raspravu je dala savjetnica za održavanje komunalne infrastrukture i pripremu građenja **Sonja Duka.** Vijećnik **Marko Raos** je u nastavku pojedinačne rasprave postavio pitanja na koja je odgovorila savjetnica za održavanje komunalne infrastrukture i pripremu građenja **Sonja Duka.** Vijećnik **Marko Raos** je postavio dodatna pitanja na koja je odgovorilasavjetnica za održavanje komunalne infrastrukture i pripremu građenja **Sonja Duka. Predsjednik Gradskog vijeća grada Makarske Marko Ožić-Bebek** je dao komentar rasprave i odgovorio na istu.

U pojedinačnoj raspravi je sudjelovao vijećnik **Sretan Glavičić,** a na raspravu je odgovore dao **predsjednik Gradskog vijeća grada Makarske Marko Ožić-Bebek.** Vijećnik **Sretan Glavičić** je replicirao na odgovor, a na repliku je odgovorio **predsjednik Gradskog vijeća grada Makarske Marko Ožić-Bebek.**

Vijećnica **Gordana Muhtić** je sudjelovala u pojedinačnoj raspravi, a odgovore na raspravu je dala savjetnica za održavanje komunalne infrastrukture i pripremu građenja **Sonja Duka.** Vijećnica **Gordana Muhtić** je u nastavku rasprave zatražila dodatna pojašnjenja, a odgovorila joj jesavjetnica za održavanje komunalne infrastrukture i pripremu građenja **Sonja Duka.** Vijećnica **Gordana Muhtić** je postavila dodatna pitanja na koja su odgovore dali savjetnica za održavanje komunalne infrastrukture i pripremu građenja **Sonja Duka** i voditelj Odsjeka za provedbu dokumenata prostornog uređenja i građenja **Tonći Vuković.** Odgovore je komentirala vijećnica **Gordana Muhtić.**

**Predsjednik Gradskog vijeća Grada Makarske Marko Ožić-Bebek** je sudjelovao u pojedinačnoj raspravi.

S obzirom na to da više nije bilo prijavljenih za raspravu predsjednik Gradskog vijeća Grada Makarske je zaključio raspravu i Prijedlog odluke o izmjeni i dopuni Odluke o suglasnosti za otkup zemljišta u trasi prometnice Ulice Europske zajednice, s jugoistočnim odvojkom iste stavio na glasovanje.

*Odluka o izmjeni i dopuni Odluke o suglasnosti za otkup zemljišta u trasi prometnice Ulice Europske zajednice, s jugoistočnim odvojkom iste* *je usvojena s 8 (osam) glasova ZA 5 (pet) glasova PROTIV i 1 (jednim) SUZDRŽANIM glasom.*

1. **Prijedlog odluke o izmjeni i dopuni Odluke o suglasnosti za otkup zemljišta za parking kod dvorane GSC -a Makarska**

S obzirom na to da je pod točkom 6. dnevnog reda provedena objedinjena rasprava za točku 6. i 7. dnevnog reda **predsjednik Gradskog vijeća Grada Makarske Marko Ožić-Bebek** je Prijedlog odluke o izmjeni i dopuni Odluke o suglasnosti za otkup zemljišta za parking kod dvorane GSC-a Makarska stavio na glasovanje.

*Odluka o izmjeni i dopuni Odluke o suglasnosti za otkup zemljišta za parking kod dvorane GSC-a Makarska je usvojena s 8 (osam) glasova ZA 5 (pet) glasova PROTIV i 2 (dva) SUZDRŽANA glasa.*

1. **Prijedlog** **odluke o rasporedu sredstava političkim strankama iz Proračuna Grada Makarske u 2018. godini**

Uvodno obrazloženje Prijedlogaodluke o rasporedu sredstava političkim strankama iz Proračuna Grada Makarske u 2018. godini je dala predstojnica Ureda gradonačelnika **Lara Rakušić Ivanković.**

U ime Kluba vijećnika SDP-HNS-HSU u raspravi je sudjelovala vijećnica **Jagoda Martić.**

U ime Kluba vijećnika HDZ-a i koalicijskih partnera u raspravi je sudjelovao **predsjednik Gradskog vijeća Grada Makarske Marko Ožić-Bebek.**

S obzirom na to da više nije bilo prijavljenih za raspravu predsjednik Gradskog vijeća Grada Makarske je zaključio raspravu i Prijedlog odluke o rasporedu sredstava političkim strankama iz Proračuna Grada Makarske u 2018. godini stavio na glasovanje.

*Odluka o rasporedu sredstava političkim strankama iz Proračuna Grada Makarske u 2018. godini je usvojena jednoglasno s 16 (šesnaest) glasova ZA.*

1. **Prijedlog odluke o raspuštanju Savjeta mladih**

Uvodno obrazloženje Prijedlogaodluke o raspuštanju Savjeta mladihje dala predstojnica Ureda gradonačelnika **Lara Rakušić Ivanković.**

U ime Kluba vijećnika SDP-HNS-HSU u raspravi je sudjelovala vijećnica **Jagoda Martić.**

Vijećnica **Gordana Muhtić** je sudjelovala u pojedinačnoj raspravi, a odgovorio joj je **gradonačelnik Grada Makarske Jure Brkan.** Vijećnica **Gordana Muhtić** je nastavila pojedinačnu raspravu, a odgovore na raspravu je dao **gradonačelnik Grada Makarske Jure Brkan.** Vijećnica **Gordana Muhtić** je u nastavku pojedinačne rasprave postavila dodatna pitanja na koja je odgovorio **gradonačelnik Grada Makarske Jure Brkan.** Vijećnica **Gordana Muhtić** je iznijela završni komentar svoje rasprave.

Vijećnica **Hloverka Novak Srzić** je sudjelovala u pojedinačnoj raspravi.

U pojedinačnoj raspravi je sudjelovao vijećnik **Sretan Glavičić** kojemu je na raspravu odgovorio **gradonačelnik Grada Makarske Jure Brkan.**

S obzirom na to da više nije bilo prijavljenih za raspravu predsjednik Gradskog vijeća Grada Makarske je zaključio raspravu i Prijedlog odluke o raspuštanju Savjeta mladih stavio na glasovanje.

*Odluka o raspuštanju Savjeta mladih je usvojena s 15 (petnaest) glasova ZA i 1 (jednim) SUZDRŽANIM glasom.*

Sjednica je završila u 16 sati.

Zapisnik vodio:

Tonći Batinić, dipl. iur.

 **Tajnica**              **Predsjednik**

 **Gradskog vijeća**               **Gradskog vijeća**

Lara Rakušić Ivanković, dipl. iur.                                 Marko Ožić-Bebek, dr. med.